Россиялик мураббий Бектемир Мелиқўзиев ва Сергей Ковалёв жанги бўйича ўз тахминларини билдирди\n29 декабрь, 2020, 13:54\nТеглар:Профессионал бокс | Бектемир Мелиқўзиев | Сергей Ковалев\nҲамюртимизни жиддий синов кутиб турибди.\nПрофессионал боксда мағлубиятсиз одимлаётган Бектемир Мелиқўзиевнинг навбатдаги жанги ҳақиқий синов бўлади, десак янглишмаган бўламиз. Сабаби, 30 январь куни у россиялик машҳур чармқўлқоп устаси Сергей Ковалёвга қарши рингга кўтарилади. Устига-устак жанг Москвада “Лужники” аренасида бўлиб ўтади.\nШу нуқтаи назардан, Бек учун бу тўқнашув осон кечмаслиги аниқ. Албатта, бу борада жуда кўплаб фикрлар билдирилмоқда. Жумладан, қозоғистонлик ва украиналик бокс мутахассисларини ҳам фикрлари билан қизиқдик. Улар ҳам жанг осон бўлмаслиги, лекин Бектемирнинг ғалабасини тахмин қилдилар. Биз ушбу ўзига хос сўровни давом эттирган ҳолда, бу сафар асли Тошкентда таваллуд топган, ҳозирда Россия фуқароси, рус бокс оламида ўз ўрнига эга бўлган, Санкт-Петербург шаҳри ўсмирлар терма жамоаси катта мураббийи Ринат Тришевнинг фикрлари билан қизиқдик,\n- Профессионал боксда ҳар қандай ҳолатни кузатишимиз мумкин. Тўғри, Сергей Ковалёв жуда тажрибали ва фаолияти мобайнида ажойиб жангларни ўтказган. Лекин сўнги вақтда унда пасайиш юзага келди. Чунки, ёш билан боғлиқ ва бошқа омиллар ҳам унга халақит бериши мумкин. Жанг қизиқарли ва ҳар иккиси учун ҳам осон кечмаслиги мумкин. Лекин мени Бектемир Мелиқўзиевга бўлган ишончим юқори. Ўйлаймакни, Бектемир ишончли ғалабани қўлга киритади.\nБектемир Мелиқўзиевга қарши жанги бекор қилинган Сергей Ковалёвнинг иккинчи тест натижаси ҳам маълум бўлди\nТЕЗКОР ХАБАР Расман! Бектемир Мелиқўзиев ва Сергей Ковалёв жанги бўйича якуний қарор қабул қилинди


Афсонавий писта дарахти — ekolog\nФарғона вилоятининг Ўзбекистон тумани Нурсуқ қишлоғидаги 1200 йил олдин пайдо бўлган, майдони 50 га дан ошиқ қадимги Хўжа писта қабристони бор. Мазкур қабристоннинг тепа қисмидаги мақбара ёнида ҳар йили 2 хил мева тугадиган афсонавий писта дарахти мавжуд.\nРивоят қилишларича Хўжа писта қабристонида катта минг ёшли манзарали дарахт бўлган. Табиий офат яъни, чақмоқ орқали ўт кетиши оқибатида минг ёшли дарахт ёниб, ёнғиндан сўнг дарахт тагидан бир ниҳол ўсиб чиқиб, писта мева қила бошлайди. Ҳозирда ушбу писта дарахти икки юз ёшда бўлиб, унинг ўзига хос хусусиятлари бири шундаки, ушбу дарахт икки хил мева тугади, яъни, бир йили писта, бир йили ёнғоқ меваси тугади. Сабаби ёнғинга қадар икки авлиёнинг писта ва ёнғоқ дарахтидан ясалган хассалари бир жойда сақланиши натижасидир.\nАфсонавий писта дарахтнинг барглари япалоқ, узунчоқсимон бўлиб, кўпроқ ёнғоқ дарахти баргига ўхшаб кетади, буйи 2-3 метр, бутасимон, томиридан бир нечта шохчалар хосил қилиб, энига шохлаб кетган. Ажабналарли томони шундаки, дарахтнинг илдизи 10-15 метргача бўлиб, кўпроқ ёмғир суви ҳамда ер ости сувлари орқали табиий суғорилади. Меваси етилиб улгирмай битта қолмай тукилиб кетади. Фарғона набодотининг дурдонаси бўлмиш ушбу дарахт ўз тури бўйича ягона саналади. Икки юз ёшли писта дарахтини ёнида ўша даврдан буён зирк дарахти ҳам ёнма-ён ўсиб турибди.\nХўжа писта бобо қабристони мақбараси ҳамда мазкур афсонавий писта дарахти орқали маҳаллий туристик марказ сифатида зиёратчиларни ўзига жалб этади. Бу ерга кўплаб бошқа вилоятлардан саёҳатчилар ҳамда маҳаллий аҳоли зиёратгоҳ сифатида йил давомида, айниқса, эрта баҳор-писта гуллаган пайтда зиёрат қилгани ташриф буюришади.\nҲозирги кунда, писта дарахти Фарғона вилояти Экология ва атроф-муҳитни муҳофаза қилиш бошқармаси томонидан муҳофаза қилинадиган ўсимликлар рўйхатига киритилиб, асраб келинмоқда.


Sentabr | 2020 | O'zbekko'mir|Узбекуголь|Uzbekcoal\n1 октябрь − Ўқитувчи ва мураббийлар куни. Шу муносабат билан “Ўзбеккўмир” АЖ “Қурилиш-монтаж ишлари” филиалида байрам тадбири бўлиб ўтди.\nАкциядорлик жамияти ижро аппарати ва филиалларида кўп йиллардан буён самарали фаолият кўрсатиб келаётган устоз кончилар ва меҳнат фахрийлари таклиф этилган тадбирни Жамият Бирлашган касаба уюшма қўмитаси раиси Абдуносир Қаюмов кириш сўзи билан очди ва йиғилганларни байрам билан қизин муборакбод этди.\nТадбир меҳмони, Ўзбекистон халқ артисти Теша Мўминовнинг устозлар, уларнинг жамиятда тутган ўрни ҳақидаги ибратли ва ҳикматли чиқиши самарали меҳнати, бой тажрибаси билан устозлик мақомига эришган ишчи-ходимларга байрамона кайфият бахш этди.\nУстоз кончилардан бир гуруҳига Бирлашган касаба уюшма қўмитаси томонидан эсдалик совғалари топширилди.\nКарантин қоидаларига риоя қилинган ҳолда ташкил этилган тадбир байрам концерти билан якунланди.\n2017-2021 йилларда Ўзбекистон Республикасини ривожлантиришнинг бешта устувор йўналишлари бўйича Президентимиз ташаббуси билан ишлаб чиқилган “Ҳаракатлар стратегияси” мамлакат тараққиётини жадаллаштиришнинг муҳим устувор йўналишлари ва аниқ марраларини белгилаб берган эди.\nАна шу вазифалар бўйича олиб борилаётган ислоҳотлар иқтисодиётни ривожлантириш, халқимиз турмуш даражасини яхшилашга хизмат қилаётгани шубҳасиз. Зеро, мамлакатимизда инсон ҳуқуқлари ҳар нарсадан устун бўлиб, қабул қилинаётган норматив-ҳуқуқий ҳужжатлар ҳамда шартномаларда инсон омилига алоҳида аҳамият берилмоқда.\nЯқинда қабул қилинган Жамоа шартномасида акциядорлик жамияти ходимларига, хусусан, ижтимоий ҳимояга муҳтож ходимларга қонунчиликда назарда тутилган барча имтиёзлар, шунингдек, жамоа шартномаси орқали қўшимча имтиёзлар бериш бош масала этиб белгилаб олинди. Айни пайтда “Жамоа шартномаси“ орқали ёшларга, хотин-қизларга қўшимча имтиёзлар киритилиб манзилли ёрдамлар кўрсатишини ташкил этилмоқда. Меҳнат муҳофазаси борасидаги ишларни ташкил қилишда асосий эътибор ишлаб чиқиришдаги шикастланишларнинг олдини олишга, норматив ҳужжатларга амал қилишга жамоат, назоратини олиб боришга қаратилган.\nБизнинг фикримиз, ишлаб чиқаришдаги бахтсиз ҳодисалар учун товон пули тўлашдан кўра унинг олдини олиш ўта муҳимдир. Хавфсизлик даражаси ва касб касалликлари хавфи юқори бўлган корхоналарда профилактик чоралар ишлаб чиқилиб, тегишли чоралар кўрилишини таъминлаш устувор вазифалардан бўлиши шарт. Ходимларга муносиб иш ҳақи ва унинг ўз вақтида тўланиши касаба уюшмаларининг доимий назоратида бўлади.\nМаданий-маърифий ва спорт ишлари фаолиятимизнинг устувор йўналишларидан биридир. Бу борадаги ишлар кўлами кенгайиб самарадорлиги ортмоқда. Миллий мустақиллик ғоясини тарғиб қилиш, ислоҳотлар моҳияти, қабул қилинган ҳужжатлар ва давлат дастурларининг аҳамиятини ходимларга етказиш, айниқса маърифатпарвар боболаримиз меъросини ўрганиш, санъат, спорт, ахборот технологияларини ўзлаштириш, китоб ўқишга қизиқишни оширишда филиалларда ташкил қилинган маънавият хоналарининг аҳамияти катта. Айни пайтда меҳнаткашларимиз учун юртимиз тарихий шаҳарларига саёҳатлар уюштириш, мустақиллик йилларида амалга оширилган улкан бунёдкорлик ишлари билан таништириш ҳам ходимлар манфаатига хизмат қилади.\nИшчилар мурожаатларининг ўрнатилган тартибда кўриб чиқилиши, меҳнат соҳаларидаги ҳуқуқларининг бузилгани аниқланган ҳолларда тегишли чоралар кўрилишини таъминлашга эътиборни кучайтириш ҳам касаба уюшмаллари олдидаги долзарб масалаладан биридир.\n“Ўзбеккўмир” АЖ Бирлашган касаба уюшмалари қўмитаси раиси\nАнгрен шаҳар тарих музейимиз ташкил этилганига 60 йил тўлди\n21 сентябрда Ангрен шаҳар тарих музейимиз ташкил этилганига 60 йил тўлди. Шу муносабат билан музейда кенг жамоатчилик иштирокида тадбир ўтказилди.\nКарантин қоидалари асосида ташкил этилган анжуманда музей ходимлари томонидан ҳудуд тарихи, флора ва фаунаси ҳамда бугунги кунини ёритиш бўйича амалга оширилаётган ишлар алоҳида таъкидланди.\nМузейда ҳозирги “Ўзбеккўмир” АЖ корхоналари фаолиятига оид бой экспонатлар ўрин олган. Шаҳар ҳокими Шукурулла Махмудов ушбу бўлимни кўздан кечирар экан, Ангрен шаҳри пайдо бўлишига асос бўлган ҳамда ҳудуддаги энг йирик ва нуфузли корхона ҳақидаги бўлимни қўшимча экспонатлар билан янада бойитиш, “Ўзбекўмир” АЖ билан яқин ҳамкорлик ўрнатиш муҳимлигини қайд этиб ўтди.\nМаълумот учун, музей фондида 32 мингдан ортиқ нодир ва ноёб экспонат мавжуд бўлиб, улар орасида археология, рассомчилик, графика, ҳайкалтарошлик, амалий санъат асарлари, нумизматика, этнография, фотосурат, ҳамда тарихий ҳужжатлар ҳам талайгина.\nМеҳнат муносабатлари қай тарзда ташкил этилмоқда?\nКорхона ва ташкилотларда меҳнат муносабатларини ташкил этиш, хусусан, ишчи-ходимларининг меҳнат ҳуқуқларига риоя этилиши, уларни ҳимоя қилиш, шунингдек, хавфсиз шарт-шароитлар яратиш борасидаги қонун ҳужжатлари ижроси қай аҳволда? Бу борада замон талабларига мос равишда янгича шакл ва усуллар қўлланилаяптими ёки ҳамон эскича нуқтаи-назар ҳукмронми?\n“Ўзбеккўмир” АЖ ижро аппарати мажлислар залида ўтказилган семинарда ана шу долзарб масала муҳокама этилди.\nЖамият бўлим ва бошқармалари, хизматлар, филиаллар ҳамда касаба уюшма қўмиталари вакиллари иштирокида ташкил этилган тадбирда, шунингдек меҳнат муносабатлари бўйича дуч келинаётган муаммо ва камчиликлар тилга олиниб, уларни бартараф этиш юзасидан ўзаро фикр алмашилди.\nҚайд этиш керак, Жамият юридик бўлим бошлиғи Абдусалом Закиров раислигида ўтказилган семинар ўта танқидий руҳда кечди. Унда юридик бўлим юристконсульти Олима Мираюбова мавзу юзасидан атрфлича тушунтириш бериб ўтди. “Ангрен кўмир кони” филиали юристи Собитхон Аброров, “Автомобиль ва технологик транспорти” филиали касаба уюшмаси раиси Раҳматжон Аҳматалиев ҳамда Бирлашган касаба уюшма қўмитаси раиси ўринбосари Анорбек Султоновлар меҳнат муносабатларини ташкил этиш юзасидан қимматли ўз фикр-мулоҳазалари билан ўртоқлашдилар. Ўз ўрнида юридик бўлим вакиллари барча муаммоли вазиятларни бартараф этишда энг аввало жамоа шартномасига амал қилиш лозимлигини таъкидлаб, келгусида дуч келиш мумкин бўлган зиддиятли ҳолатларнинг олдини олиш юзасидан зарур тавсиялар беришди.\nСеминарда касаба уюшма қўмиталари вакиллари конларда меҳнат қилаётган ишчи-ходимларни махсус уст-бош, қўлқоп ва антицептик воситалар билан тўла ва ўз вақтида таъминлаш масаласини кўтаришди. Айфсуски, айрим филиалларда бу борада назорат ва таъминот етарли даражада эмас. Боз устига яроқлилик муддати тугаган ишчи кийимларидан мажбурий фойдаланилганлик учун ходимни жазога тортиш ҳолатлари кузатилмоқда. Айни пайтда филиаллардаги ишчи-ходимларнинг ҳаммаси ҳам ўз хизмат йўриқномаси, иш берувчи билан тузилган шартнома билан ҳам яхши таниш эмаслиги танқид остига олинди.\nСеминар давомида Анорбек Султонов йиғилганлар эътиборини яна бир масала – Вазирлар Маҳкамасининг 2008 йил 12 ноябрдаги 245-сонли қарори билан тасдиқланган “Корхоналар, ташкилотлар ва муассасаларда меҳнатни муҳофаза қилиш жамғармасини ташкил қилиш ва унинг маблағларидан фойдаланиш тартиби тўғрисида”ги Низомга қаратди ва корхонада мазкур Низомга биноан меҳнатни муҳофаза қилиш фондини ташкил қилиш масаласи ҳанузгача очиқ қолаётгани эслатиб ўтди.\nБир сўз билан айтганда, меҳнат муносабатларини ташкил этишдаги ютуқ ва камчиликлар атрофлича таҳлил этилиб, келгуси вазифалар аниқ белгилаб олинган семинар йиғилганлар учун фойдали бўлди.\nЎтган ҳафтанинг сўнгги иш куни «Ўзбеккўмир» акциядорлик жамияти корхоналарида ажиб бир кўтаринки кайфият ҳукм сурди. Бу бежиз эмас.\nМаълумки, Ўзбекистон Республикаси Давлат Мустақиллигининг 29 йиллиги муносабати билан «Ўзбеккўмир» АЖ Бош директорининг 241-сонли буйруғига кўра кўмир саноатидаги узоқ йиллик самарали меҳнати, иш фаолиятидаги ютуқлари ва ташаббус кўрсатганлиги учун бир гуруҳ жамоадошимиз муносиб тақдирланган, пандемия ушбу мукофотларни ўз эгаларига топширишни кейинга суриб юборган эди.\nЖорий йилнинг 11 сентябрь куни «Автомобиль ва технологик транспорти» ҳамда «Қурилиш-монтаж ишлари» филиалларида ана шу мукофотларни тантанали топшириш маросимлари бўлиб ўтди.\nКарантин талабларига риоя этилган ҳолда ташкил қилинган тантанали тадбирларда Жамият Бош директори В.В.Кузнецов иштирок этди, йиғилганларни қутлаб, машаққатли ва шарафли ишларида омад тилади ҳамда мукофотларни тантанали равишда топширди.\nБош директор буйруғи билан жамият корхоналарида меҳнат қилаётган 10 нафар илғор жамоадошимиз телевизор ҳамда 14 нафар тиббиёт ходимимиз чангютгич билан тақдирланди.\n«Фахрий ёрлиқ» ва Ўзбекистон Республикасида белгиланган меҳнатга ҳақ тўлашнинг базавий ҳисоблаши бўйича 2 баравари миқдорида пул мукофоти билан 49 ходим тақдирланди.\nЮз нафар ходимга «Ташаккурнома» эълон қилинди.\nУч киши I даражали “Кончилик шуҳрати” кўкрак нишони ва белгиланган меҳнатга ҳақ тўлашнинг базавий ҳисоблаши бўйича 10 баравари миқдорида;\nБеш киши II даражали “Кончилик шуҳрати“” кўкрак нишони ва белгиланган меҳнатга ҳақ тўлашнинг базавий ҳисоблаши бўйича 5 баравари миқдорида;\nЕтти киши III даражали “Кончилик шуҳрати” кўкрак нишони ва белгиланган меҳнатга ҳақ тўлашнинг базавий ҳисоблаши бўйича 3 баравари миқдорида пул мукофоти билан билан тақдирланди.\nМукофот яна бир бор муборак бўлсин, қадрли жамоадошлар!\n“Ўзбеккўмир“ АЖ Ахборот хизмати


Фарғонада риштонлик машҳур кулолнинг кўргазмаси бўлиб ўтмоқда - Фарғона.Ру ахборот агентлиги\n18:31 msk, 12 Июль 2020\nФарғонада риштонлик машҳур кулолнинг кўргазмаси бўлиб ўтмоқда\n10.01.2007 20:43 msk\nКеча Фарғонадаги “Браво” арт-кафесида Риштон кулолчилиги кўргазмаси очилди. Кўргазмага риштонлик энг иқтидорли усталардан бири Рустам Усмонов устахонасининг 34 лагани қўйилган. Кўргазма “Мовий осмон ва сариқ тупроқ” дея ном олди. Бу сўзлар риштонлик усталарнинг яқин дўсти, россиялик фотосуратчи Ляля Кузнецованинг “Риштон кулолчилиги” китобидан олинган.\nРиштонлик Рустам Усмонов биринчи авлод кулолларига мансуб. У риштонлик усталар ичида профессионал санъат таълимини олган ягона устадир. Р. Усмонов 1980 йилда Тошкент театр ва рассомчилик институтини (саноат графикаси бўлими) тамомлаган. Кейин Риштонга қайтиб, кулолчилик билан астойдил шуғуллана бошлаган, Риштоннинг энг яхши усталари Ҳакимжон Сатторов ва Иброҳим Комиловдан ҳунар сирларини ўрганган. 1981-1988 йиллар ҳамда 1996-1997 йилларда Риштон кулолчилик заводида бош рассом бўлиб ишлаган ҳамда ижодкор ҳамкасблари орасида катта ҳурмат-эътибор қозонган.\nУста наққош Рустам Усмонов нақш чизиш санъатини маҳорат билан эгаллаган, у сир беришнинг турли технологияларини жуда яхши билади. У қадимги усталар меросини, археологик экспедициялар материалларини тадқиқ этиб, йўқолиб кетган нақшларни қайта тиклаш билан шуғулланади. Унинг ижодида халқ анъаналари ва юқори даражадаги профессионализм уйғунлашиб кетган. Уста нозик дид эгаси – у ясаган буюмлар нафислиги ва мумтоз шаклдаги тугалланган композицияси билан ажралиб туради. Рустам Усмонов буюмлари дунёнинг кўплаб мамлакатларида намойиш этилган ва кўплаб музейларда сақланади.\nР. Усмонов кўп ишлар ташаббускоридир. 1997 йилда у Риштонда биринчилардан бўлиб ўз уйида очиқ устахона-музей ташкил қилган, унда уста буюмлари билан бир қаторда Риштоннинг қадим кулолчилик намуналари коллекцияси ҳам қўйилган. Бу ерда унинг аҳил оиласи, шогирдлари меҳнат қиладилар.\n1980 йиллардан бошлаб Р. Усмонов Ўзбекистонда ва хорижда ўтказилувчи кўргазмаларда мунтазам равишда иштирок этиб келади. 1994 йилда Тошкентдаги амалий санъат музейида унинг шахсий кўргазмаси бўлиб ўтган. 1996 йилда Японияга ижодий сафарга борган. 1997 йилда Рустам Комацу (Япония) шаҳрида бўлиб ўтган Жаҳон кулолчилик кўргазмасида, Ҳанновердаги ЭКСПО-2000да иштирок этган. 2000-2005 йилларда Олмаота, Қозон, Новосибирск, Екатеринбургда кўргазмалар ўтказган. 2004 йилда Самарқанддаги “Альфия” галереяси кўмагида Москвада унинг шахсий кўргазмаси бўлиб ўтган. 2005 йилда Р. Усмонов Ўзбекистон Бадиий академиясининг Замонавий санъат марказида бўлиб ўтган афғонистонлик ва ўзбекистонлик кулоллар кўргазма-учрашувида иштирок этади. 2005-2006 йилларда у икки марта Санта-Фе шаҳридаги (АҚШ) ҳунармандларнинг халқаро ярмаркасида иштирок этиб қайтади.\nУста Рустам Усмонов асарлари Ўзбекистон Давлат санъат музейи, Ўзбекистон Бадиий академияси Бадиий кўргазмалар дирекцияси, Фарғона вилояти ўлкашунослик музейи, Ўзбекистон амалий санъат музейи, Санкт-Петербургдаги Давлат Эрмитажи ва Этнография музейи, Москвадаги Шарқ халқлари санъати музейи, Қозондаги тасвирий санъат музейи коллекцияларидан ҳамда хориждаги хусусий санъат ихлосмандлари коллекцияларидан ўрин олган.\nКўргазма машҳур “Браво” арт-кафесида ўтаётган бўлиб, унинг манзили қуйидагича: Хўжанд (собиқ Карл Либкнехт) кўчаси, 12-уй, телефон - 24-66-88. Мўлжал – Бадиий жамғарма биноси.


Спорт 17:40 / 05.09.2019 9641\nЕвропанинг «кучли бешлик» чемпионатларида иштирок этувчи жамоалар 2019 йилда трансферлар учун беш миллиард фунтга тенг маблағ сарфлашди.\nАнглия премьер-лигаси клублари 1,41 миллиард фунт, Испания Ла лигаси клублари — 1,24 миллиард фунт сарфлашган. Шунингдек, бундеслига (670 миллион), А Серия (1,06 миллиард) ва Лига 1 (605 миллион) иштирокчилари ҳам янги трансфер рекордларини ўрнатишган. Барча чемпионатларда рекордлар янгиланган.\nҚуйида ёзнинг асосий трансферлари ва улар қай даражада ишончни оқлагани ва улардан нималар кутилаётгани ҳақида келтирилади.\nИспаниядаги топ трансферлар\nЎтган мавсумда чап қанот ҳимояси «Реал» учун энг оғриқли нуқта эди. Марсело кўп жароҳат олди ва нуқул Солари билан жанжаллашди, натижада Регилонга рақобатни бой берди. Тўғри, Зиданнинг келиши Марсело яна спорт формасига қайтишига сабаб бўлди, лекин тушуниш мумкинки, энди ишонч сўнган. «Реал»да бу позицияда ягона номзод сифатида Марсело қолишини исташмаяпти.\nАнглиядаги топ трансферлар\nАнглияда ҳам ҳар сафаргидек ёзги трансферлар қизғин кечди. «МЮ», «Арсенал», «Сити» ва «Тоттенҳэм» энг кўп пул сарфлаган жамоалар бўлишди.\nҲАРРИ МАГУАЙР (Лестер – Манчестер Юнайтед) – 87 миллион евро.\n«Челси»га қарши ўйиндаги ажойиб дебют ҳимоячи учун жуда яхши истиқболни намойиш қилганди, аммо барибир, бироз хавотир бор. Аввало, барча топ-клублар каби, юқори чизиқда ҳимояланишда Магуайрда муаммолар пайдо бўлиши мумкин. Бунинг устига жамоа ёш экани ва ўзаро тушунишлар даражаси маромига етмагани учун сарфланган сумма бирданига оқланишига ишониш қийин. Шу нуқтаи назардан, Виржийл ван Дейкнинг хариди янада аниқроқ бўлганди – у анча тайёр жамоага етишмаётган қисм сифатида сотиб олинганди. Манчестерда эса, барча чизиқларда жамоа энди шаклланмоқда.\nБу келишувда кўпроқ «Лестер» ютди, дейиш мумкин. Клуб энг бошида қўйилган нархда қатъий турди ва якунда ўша пулни олди. Трансфер қийматини тушириш ниятида вақтни имкон қадар кечиктирган «Манчестер Юнайтед» эса, барибир барча шартларга кўнган ҳолда, футболчини Каррингтондаги мавсумолди йиғинларисиз қолдирди.\nНИКОЛЯ ПЕПЕ (Лилл – Арсенал) – 80 миллион евро\nУзоқ вақт Уилфрид Заага «ошиқ бўлган» «Арсенал» бирданига эътиборини Николя Пепега бурди ва бироз қимматроққа, лекин анча кучлироқ, универсалроқ футболчини қўлга киритди. Лондонликлар томонидан айтиш мумкинки, яхшигина пулни Пепега сарфлаган клуб, натижада ҳимояни кучайтира олмади. Албатта, бу ҳолатда Пепенинг айби йўқ ва ҳужумчи кўп жиҳатдан Эмери жамоасига мос келади.\nПепе учун хавотирли жиҳат шундаки, у унчалик ҳужумкор бўлмаган мураббий қўл остига келди ва шунингдек, бу жамоада Обамеянг ва Ляказетт бор. Ҳимояга путур етказмасдан туриб, ҳар уч футболчини таркибга жойлаштириш анча дадиллик талаб қилади. Пепе мавсумни жуда яхши бошлаган бўлса-да, умуман, жамоа учун энг керакли мурват эканига ишонч ҳосил қилиш учун яна тер тўкишга тўғри келади.\nЖОАУ КАНСЕЛУ (Ювентус – Манчестер Сити) – 30 миллион евро + Данило\nКанселу Гвардиола учун муҳим тактик қуролдир. Энди «Сити»да ҳар икки қанот ҳимоячилари ҳужумкор бўла оладиган режим ҳам бор. Уокерни ҳужумкор дея олмаймиз ва кўпинча, у ҳужумга учинчи марказий ҳимоячи сифатида қўшиларди. Канселу ҳатто вингер сифатида ҳам яхшигина тажрибага эга ва худди Бенжамен Менди каби бутун қанот бўйлаб ўйнай олади.\n«Ювентус» учун ҳам бу трансфер жуда ўринли. Маурисио Саррида асосан ўнг қанот ҳимоячилари чапдан кўра ҳимоявийроқ бўлишади. Хюсай ёки Аспиликуэтани мисол келтириш мумкин. Балки шунинг учун Сарри бошидан Канселуни сотишни ўйлаган. Ҳимоявийроқ ўнг қанот тизимига ҳатто Маттиа де Шильо кўпроқ мос келади. Клуб ҳам пул олди ва бу талаб учун мосроқ бўлган Данилони ҳам қўлга киритди.\nЖОВАННИ ЛО ЧЕЛЬСО (Бетис – Тоттенҳэм) – 15 миллион евро ижара + кейинчалик 40 миллион еврога сотиб олиш опцияси\nЛеви жуда яхши келишувни амалга оширди – Ло Чельсо учун тўланадиган трансфер суммаси келаси йилга қолдирилди, яъни бир йил футболчи ижара асосида тўп суради. Агар ҳаммаси ўхшаб қолса, клуб у қадар катта бўлмаган пулга Кристиан Эриксенга ўринбосар топган бўлади.\n«Бетис» учун ҳам бу яхши пул, аммо Ло Чельсо учун адаптация кутилганидан қийинроқ бўлиши мумкин. Айниқса, Эриксен таркибда қолгани бу жараённи янада секинлаштиради – Жованни майдонда кўпроқ вақт бўлиши учун анча тер тўкиши лозим. Илк кунларда, ҳозирча Почеттино унинг спорт формасидан кўнгли тўлмаётганини айтмоқда. Албатта, Ло Чельсо Почеттино қўл остида ўйнаб кетади, аммо бунинг учун вақт керак.\nРОДРИ (Атлетико – Манчестер Сити) – 70 миллион евро\nРодри – илк йилларданоқ Гвардиола орзу қилган типдаги таянч яримҳимоячиси. Фернандиньо майдонда ўз вазифаларини яхши бажармоқда, ҳатто ўттиздан ошган бўлса-да, ўсишга эришди. Лекин айнан Родри системанинг муҳим калити бўлиши мумкин – уни янги Бускетс деб аташмоқда.\nАйниқса, Фернандиньонинг жароҳатидан сўнг, айнан шу позицияни тўлдириш жуда муҳим саналаётганди. Ёш футболчининг жалб этилиши жамоадаги ҳар томонлама мувозанатни таъминлади, дейиш мумкин. «Атлетико» футболчи учун яхши пул олган бўлса-да, ўтган мавсумдаги энг барқарор ва муҳим фигурасини йўқотди.\nТАНГИ НДОМБЕЛЕ (Лион – Тоттенҳэм) – 60 миллион евро\nМуса Дембеленинг кетиши «Тоттенҳэм»да чизиқларни боғлаш ва сифатли прессинг уюштиришда муаммолар келтириб чиқарди. Бунга жавобан Маурисио ўйин услубини бироз ўзгартирган ва янада вертикал ўйнашга ҳаракат қилди. Аммо майдон марказига доимий равишда жавоб бера оладиган ном йўқ эди.\nНдомбеле кўп жиҳатдан Дембелега ўхшаб кетади. Айниқса, рақиб босимида ўзини яхши ҳис қилади, кўпчиликни ўзига тортган ҳолда, тўпни йўқотмайди ва шерикларига бўш зоналарни очиб беради. Айтиш мумкинки, Ндомбеленинг келиши «Тоттенҳэм» ўйинини янада кучайтиради ва Почеттино яна эски, ҳужумкор услубига қайтади.\nААРОН ВАН-БИССАКА (Кристал Пэлас – Манчестер Юнайтед)\nСўнгги ойларда кўпчилик Аарон Ван-Биссаканинг ўзига хос портретини чизишди: ҳимояда ўтиб бўлмас қўрғон, лекин ҳужумларга кўп қўшилмайди. Бу таърифнинг акси бўлган Люк Шоу билан билан шерикликда футболчи Сульшер учун айни муддаодек кўринганди.\nАммо аслида бу ҳақиқатдан узоқроқ, Ван-Биссака ҳужумкор ўйнай олади, ҳатто у ёшлар жамоаларида вингер сифатида ҳаракат қилган, шунчаки, «Кристал Пэлас»да бу рол Ван Анҳолтга берилгани учун Аарон кўпроқ ҳимояга жавобгар эди. Манчестердаги илк ўйинлар ҳам буни исботлади, Аарон етарлича ҳужумлар ташкил қилишда қатнашмоқда. Аммо бу баъзи вазиятларда позицияни йўқотиб қўйишга ҳам олиб келяпти. Яхши тезликка ва жисмоний кўрсаткичларга эга бўлган ҳимоячига нисбатан эътироз йўқ.\nУмуман, натижа нуқтаи назаридан «Манчестер Юнайтед» ҳамон муаммолар гирдобида бўлса-да, Магуайр ва Ван-Биссаканинг келиши ҳимоядаги ўйинни анча тартибга солинди дейиш мумкин. Масалан, тўрт турдан сўнг, АПЛда ўз дарвозасига энг кам вазият яратишга қўйиб берган жамоа «Юнайтед» бўлиб турибди.\nИталиядаги топ трансферлар\nА Серияга ҳам ёзги трансферларда бир қатор юлдузлар келиб қўшилди. «Интер» ва «Ювентус» ҳаммадан фаол.\nРОМЕЛУ ЛУКАКУ (Манчестер Юнайтед – Интер) – 65 миллион евро\nКонте «Челси»да ишлаганида ҳам Лукакуни жамоага қайтаришга жиддий ҳаракат қилганди, демак мураббий системаси учун жуда мос футболчи олиб келинди. Мураббий трансфер нархи қониқарли бўлганини айтмоқда, Лукаку эса, унга жавобан ортиқча вазнни йўқотди, гол уришни бошлади ва муҳитни ўзгартириш зарур бўлганини айтмоқда.\n«МЮ» икки йил олдин «Эвертон»га тўлаганидан камроқ пулга эга бўлди. Сульшер якунда марказий ҳимоячи амплуасида тажрибага эга бўлмаган Рэшфорд ва Марсиял билан қолаётган бўлса-да, бу трансферга қарши бўлмади. Инглизлар учун бу ишонч қандай якун топиши ҳозирча номаълум. Бельгиялик футболчи эса Италияда ишончни оқлашни бошлади – 2 ўйин ва 2 гол.\nАЛЕКСИС САНЧЕС (Манчестер Юнайтед – Интер) – ижара\nАлексис Санчес кўп йиллар ўтиб яна Италияга қайтди. Айтиш мумкинки, у Англияга киришиб кета олмади, ҳатто «Арсенал»да ҳам Санчес кўп вазиятларни индивидуал маҳорати эвазига ҳал қилган, жамоа ўйинига киришиб кетишда муаммолар бўлиб, жамоа муҳитига салбий таъсир кўрсатган. «МЮ»да ундан ёмонроқ, майдонда ҳам муаммоларга дуч келди.\nЧили таркибидаги ўйинлар кўрсатмоқдаки, агар қулай шартлар бўлса, Алексис ҳали ҳам ёмон эмас. Бу томондан Италияда унда муаммо кам бўлади. Конте бундай ўйинчиларга майдонга жой топиб беришга уста. Эсингизда бўлса, жуда тартибли ва ҳимоявий «Челси»да ҳам у Азарга эркинлик бера олганди. Санчес ҳам худди шундай қурол бўлиши мумкин.\nСанчеснинг маошининг қарийб ярми манчестерликлар томонидан тўланади. Инглизларнинг бунга рози бўлишганига ягона сабаб – «Интер»да сотиб олиш опцияси мавжуд эмас. Демак, агар Санчес Италияда ўйнаб кетса, «МЮ» трансфердан ютиши мумкин. Манчестерда туриб, унинг нархи ошмаслигини ҳамма билиб турганди.\nМАТТЕЙС ДЕ ЛИГТ (Аякс – Ювентус) – 85,5 миллион евро\nДе Лигт – Европанинг энг умидли ва универсал ҳимоячиларидан бири. У яккакурашларда ҳам, позицион ҳужумларда ҳам фойдали футболчи. Де Лигтсиз ҳам «Ювентус»да жуда яхши марказий ҳимоячилар бор эди, шунчаки, туринликлар бу трансфер орқали, клубнинг трансфер бозорида рақобатбардош эканини ҳам кўрсатиб қўйишди. Ахир футболчи учун деярли барча топ-клублар курашаётганди.\nРоналдунинг трансферида бундай омил бўлмаган, айнан де Лигтнинг катта рақобат остида қўлга киритилиши «Ювентус»нинг буюклик рамзи бўлиб қолади.\nААРОН РЭМЗИ (Арсенал – Ювентус) – эркин агент.\nФренк Лемпард усулида ярим ҳимоядан жарима майдонига киришда тенгсиз футболчилардан бири. Бу эса, Роналдуга қўшимча қулайлик туғдиради, ҳимоячилар энди ҳужумчини кўздан қочиришлари мумкин. Рэмзи яхшигина маош эвазига ўтган бўлса-да, «Ювентус»га керакли футболчи эди.\n«Арсенал» учун бу хато. Рэмзи бошида Эмерининг режаларига кирмади ва Турин клуби билан келишиб қўйди. Баҳорга бориб, у жамоанинг жуда муҳим футболчиларидан бирига айланганда эса, поезд кетиб бўлганди.\nАДРИЕН РАБЬО (ПСЖ – Ювентус) – эркин агент\nРабьонинг ўтиши бироз тушунарсиз. Бу худди «Ювентус» савияли эркин агентларни йиғиб олиш одатидан воз кечмаганини кўрсатаётгандек. Табиийки, Рабьо ҳам жамоа учун жуда фойдали бўлиши мумкин, аммо айнан ҳозир у учун жамоада аниқ ролни кўриш қийинчилик туғдиради. «ПСЖ» эса, энг муаммоли футболчидан қутулди. Ҳа, унинг олдида ҳатто Неймарнинг қилиқлари ҳам ҳеч нарса эмасди.\nТрансфер қиймати бўлмагани туфайли, Рабьонинг шартномаси анча баланд – футболчи маош бўйича Лигада учинчи ўринни банд этган.\nДИЕГО ГОДИН (Атлетико – Интер) – эркин агент\n«Атлетико» Диего Симеоне давридаги энг яхши ҳимоячисини йўқотди. Ҳатто шу ёшда ҳам Годин асосий таркибда фойдали бўлиши мумкин эди. Симеоненинг услуби Годиннинг энг яхши хислатларини (яккакурашлар, жарима майдонидаги ўйин, вазиятни баҳолаш) юзага чиқарган бўлса, камчиликларини (юқори ҳимояланиш, биринчи пас) яширар эди.\nГодинни Контенинг «Интер»ида кузатиш қизиқ, аммо баъзи ҳадиклар бор. Биринчидан, энди унинг камчиликлари олдингидек яширилмаслиги шубҳасиз. Иккинчидан, «Интер» уч ҳимоячили схемада ўйнамоқчи, Годин эса, бунга ўрганмаган. 33 ёшли футболчи мослаша олармикин?\nКОСТАС МАНОЛАС (Рома – Наполи) – 36 миллион евро\nМанолас қайсидир маънода Албиолга ўринбосар бўлади. У Анчелотти услубига кўпроқ мос келади, ҳатто. Умуман, бу трансфер «Наполи»нинг Сарри услубидан Анчелоттига ўтишини ажойиб тарзда ифодалайди. Албиол ўрнига Манолас келмоқда, шунингдек, Сарри даврида яхши ўйин кўрсатиб, Карлога тўғри келмаган Амаду Диавара «Рома»га ўтиб кетяпти.\nБу келишувда «Рома» ҳам ютяпти. Яхшигина пул билан бир қаторда, янги мураббий – Пауло Фонсека услубига мос бўлмаган ҳимоячи ўрнига, бошқа, мосроқ футболчи келмоқда.\nГерманиядаги топ трансферлар\nБундеслигада асосан ички трансферлар рўй берди. Лекин бу сафар асосий харидор «Бавария» эмас, «Боруссия» бўлди. Мюнхенликлар эса асосий трансферларни хориждан амалга оширди. Қуйида Германиядаги ёзги трансферларнинг асосийлари ҳақида.\nФИЛИППЕ КОУТИНЬО (Барселона – Бавария) – 8,5 миллион евро ижара ҳақи\n«Бавария» Коутиньони сотиб олишга мажбур эмас, «Барселона» ҳам футболчи учун маош тўлаб юрмайди. Ҳамма хурсанд.\nКоутиньо ўзи каби футболчига муҳтож бўлган топ клубда навбатдаги имкониятга эга бўлади. Ўтган йили бу функцияни Хамес Родригес бажариши керак бўлганди. Коутиньода бунинг учун яхши имконият бор, аммо Хамес даражасида ёрдам бера оладими, бу масала ҳали очиқ қолмоқда. Чунки бразилиялик футболчи кўпроқ индивидуал маҳорат соҳиби, унинг кетиши «Ливерпуль»да айнан жамоавий футболни кучайтирганди.\nЛЮКА ЭРНАНДЕС (Атлетико – Бавария) – 80 миллион евро\nЖароҳати бор футболчи учун рекорд даражада пул тўлаган «Бавария» яхшигина риск қиляпти. Эрнандес жуда катта салоҳиятга эга, марказий ҳимояда ҳам, чап қанотда ҳам ўйнай олади, аммо унинг фаолиятида ҳали бирор тўлиқ мавсум йўқ. Рақобат ва жароҳатлар туфайли.\nЛюканинг ҳужумларга қўшилиши ҳам ўта юқори эмас. 80 миллион евро эса, ранг-баранг қобилиятларга эга бўлган футболчиларга тўланади. Тўғри, «Атлетико» келажакда жуда фойдали бўлиши мумкин бўлган футболчидан айрилди, аммо «Бавария» тўлаган нарх ҳам керагидан ортиқ.\nБЕНЖАМЕН ПАВАР (Штутгарт – Бавария) – 35 миллион евро\nКўп жиҳатдан Эрнандесга ўхшаб кетади. У ҳам марказий ҳимояни, ҳам ўнг қанотни ёпа олади. У ҳам жаҳон чемпионатида Франция таркибида ҳаракат қилган, шунингдек, худди Эрнандес каби, асосан ҳимояда фойдали, ҳужумга кам қўшилади.\nФарқ шундаки, Павар аллақачон Германияда уч йил тажриба тўплаб улгурган ва трансфер қиймати ҳам анча паст. «Штутгарт» учун ҳам фойдали нарх – инглиз клубларининг Бундеслига бозорига кириб келиши «Бавария»нинг ишини анча қийинлаштирди, энди мюнхенликлар лига юлдузларини осонлик билан қўлга кирита олишмаяпти.\nМАТС ҲУММЕЛС (Бавария – Боруссия Д) – 30,5 миллион евро\n«Бавария» ўзининг асосий рақобатчисига асосий ҳимоячисини беришга мажбур бўлди. Ҳуммелс ҳар томонлама бугунги дортмундлик ҳимоячилардан анча кучли, бунинг устига етакчилик хусусиятига эга. Ҳуммелснинг Дортмунд клуби билан яхши таниш экани ҳам қўшимча бонус сифатида хизмат қилади.\nТОРГАН АЗАР ( Боруссия М – Боруссия Д) – 25,5 миллион евро\nАзар сўнгги мавсумларда Бундеслиганинг энг яхши ва барқарор ҳужумкор ярим ҳимоячиларидан биридир. Баъзи хислатлари билан акаси Эден Азарни ёдга солса-да, у масалан, чап қанотга боғланмаган, ўнг қанотда ҳам фойдали бўла олади. Дортмундда у айнан чап қанотдаги позиция учун рақобат қилса керак, чунки ўнг қанот Жейдон Санчо томонидан банд қилинган.\nТорган аллақачон ўсишга тайёр бўлган, аммо Люсен Фаврнинг бироз прагматик услубидан жабр чекиши ҳам мумкин. «Боруссия» ҳозир Клопп ёки Тухел давридагидек, ўйинларда устунлик намойиш қилмаяпти. Дортмундда ҳозир жуда кўп ҳужумкор футболчилар – Гётце, Ройс, Санчо, Брандт, Азарлар уч позиция учун кураш олиб боришади. Уларга бир вақтда майдонга жой топиб бериш учун Гвардиола бўлиш керак, Фавр эмас. Айнан шу сабаб билан Кристиан Пулишич таркибдан четда қолганди. Энг яхши вариантда Азар жамоанинг муҳим бўлаги бўлиб қолади, бу амалга ошмаган тақдирда ҳам, бу трансфер Дортмунд таркибини кучайтирди, шубҳасиз.\nЮЛИАН БРАНДТ (Байер – Боруссия Д) – 25 миллион евро\n«Байер»га Петер Бос келгач, Брандт ярим ҳимоя марказидан жой олди ва иккинчи даврада энг яхшилардан бири бўлди. «Боруссия» футболчининг шартномасида кўрсатилган маблағни тўлади ва уни қўлга киритди. Чемпионлар Лигаси олдидан «Байер» учун катта йўқотиш.\nБрандт Торган Азарга нисбатан кучлироқ ва универсалроқ, шунинг учун Фаврнинг ҳар қандай схемасидан жой топа олса керак. Дортмундликлар учун ажойиб трансфер.


Главная Все новости Узбекистана Қорақалпоғистонда илк бор кластер усулида пахта етиштириш йўлга қўйилади\nЎзбекистон Республикаси Вазирлар Маҳкамасининг шу йил 25 январдаги "Пахта-тўқимачилик ишлаб чиқаришини ташкил этишнинг замонавий шаклларини жорий этиш чора-табдирлари тўғрисида"ги қарори асосида туманда "Boston Klaster" масъулияти чекланган жамияти ташкил этилди. Лойиҳа кўламида жорий йил 11 минг 40 гектар майдонга чигит экилиб, ҳар гектардан ўртача 22 центнердан, жами 24 минг 241 тонна маҳсулот олиш режалаштирилмоқда.\n– "Boston Klaster" МЧЖ пахтачиликка ихтисослашган 380 фермер хўжалиги билан контрактация шартномаларини тузади, – дейди Элликқалъа тумани қишлоқ ва сув хўжалиги бўлими бошлиғи ўринбосари Олимбой Сейтимбетов. – Пахтачиликда Қорақалпоғистон Республикасида биринчи марта жорий этилаётган янги усул фермерларда катта қизиқиш уйғотмоқда.\nҚарорга мувофиқ "Boston Klaster" МЧЖ фермер хўжаликларига ер, сув ва бошқа ресурслардан самарали ва оқилона фойдаланиш, олинадиган ҳосилдорликни ошириш, етиштирилган пахтани ўз вақтида йиғиб олишга кўмаклашади. Шунингдек, уни қайта ишлаб, юқори сифатли маҳсулот ишлаб чиқаришни таъминлайди. Фермер хўжаликларига лизинг асосида техникалар олиш, минерал ўғитлар, уруғ-чигит материаллари, пахтани кимёвий ва биологик усулда ҳимоя қилиш ва бошқа моддий ресурсларни етказиб беради. Сотиб олинадиган пахтанинг нархи фермер хўжаликларининг рентабеллилиги ҳисобга олиниб, агротехник чоралар асосида шакллантириладиган харажатлардан келиб чиққан ҳолда шартнома асосида белгиланади ва у шу нархдан паст бўлмаслиги керак.


24 Апр 2019 7795\nЙилнинг устувор вазифаларидан бири – ички ялпи маҳсулотни кўпайтириш ва коррупцияни камайтиришдир. Бу 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ва Президентимизнинг 2018 йил 28 декабрдаги Олий Мажлисга Мурожаатномасида ҳам ўз аксини топган. Давлат мулкларини бошқариш соҳасида уларнинг ижроси қандай бораётгани ҳақида Давлат активларини бошқариш Агентлигининг Давлат активларини тасарруф этиш ва мажбуриятларни мониторинг қилиш департаменти бошлиғи Жўрабек АҲМЕДОВ сўзлайди:\n– Давлатимиз раҳбари томонидан халқ хўжалигининг барча соҳаларини замонавий технологиялар билан янгилаш ва шу асосда «Рақамли Ўзбекистон-2030» дастурини татбиқ этишни назарда тутувчи Миллий рақамли иқтисодиёт концепциясини ишлаб чиқиш топширилган.\nСаноатимиз ривожланишининг муҳим шарти бўлган фаол инвестицион сиёсатни изчил давом эттириш вазифаси ҳам юкланган. Иқтисодиётни бошқаришда давлатнинг иштирокини кескин қисқартириш зарурлиги ҳам таъкидланган. Бунга эришишнинг таъсирчан механизмларидан бири давлат мулки объектларини сотишдир.\n– Бундай объектларни сотишнинг анъанавий усулидан электрон онлайн-аукцион тизимига ўтишга нима асосий сабаб бўлди?\n– Анъанавий усул амалда бу анча вақтни оларди. Бу аввало, маълум бюрократик тўсиқлар билан боғлиқ эди.\nМасалан, илгари сотилиши керак бўлган давлат мулки, мажбурий тартибда баҳолаш жараёнидан ўтарди. Кейин баҳолаш ҳисоботининг тўғрилиги, ишончлилигини аниқлаш учун экспертиза зарур бўларди. Кўпинча бунга икки ойлаб вақт кетарди ва яна бюджет маблағларидан маълум харажатлар сарфи ҳам қўшиларди.\nТанлов асосида савдоларни ўтказиш ва ғолибни аниқлаш жамоатчиликда турлича муносабат уйғотди. Илгари эълонлар ҳамма учун эркин бўларди ва чекланган миқдорда босма нашрларда эълон қилинарди ва маълум жойларгагина тарқатиларди.\nШундай қилиб, бу каби объектларни сотишдаги бошқарув тизимини тубдан ўзгартириш лозимлигига кучли зарурат пайдо бўлди. Юзага келган вазиятни яхшилаш учун Президентимиз томонидан инновацион қарорга келинди ва бу 2018 йил 11 октябрда эълон қилинган «Давлат мулки объектларини ва ер участкаларига бўлган ҳуқуқларни тадбиркорлик субъектларига сотиш тартибини соддалаштириш бўйича қўшимча чора-тадбирлар тўғрисида» фармон билан мустаҳкамланди. Ҳужжатда мос тажриба ўтказиш назарда тутилган. Шунингдек, бўш турган кўчмас мулк объектларининг қийматини баҳоламай электрон савдо майдонида аукционга қўйиш ҳам назарда тутилган.\n«E-IJRO AUKSION» инвестицион ва ижтимоий мажбуриятлари билан бошланғич баҳоси бир сўмга тенг.\n– Мазкур аукционнинг қандай афзалликлари бор?\n– Биз рақамли технологиялар шиддат билан ривожланаётган оламда яшаяпмиз, анъанавий ва кундалик жараёнлар янада кўпроқ интернетга ўтмоқда. Электрон савдолар ҳам бундан истисно эмас.\nЎзбекистон ёшлари кўп мамлакат ҳисобланади ва аҳолининг ярмисидан кўпроғини 30 ёшгача бўлган шахслар ташкил этади. Улар АТ билан ҳамқадам ва барча янгиликларни осонлик билан ўзлаштирмоқда ҳамда пайдо бўлган имкониятдан ўз мақсадларини амалга оширишда фойдаланмоқда. «Глобал ўргимчак тўри»га уланмаган замонавий кишини, айниқса, тадбиркорни русумда бўлган гаджетсиз тасаввур этиб бўлмайди. АКТ сабабли маҳсулот харид қилиш ёки хизматлар учун тўловлар жой ва куннинг қайси вақти эканидан қатъи назар мобиль телефон ёки шахсий компьютердаги бир неча тугмачани босиб амалга оширилмоқда.\nДавлат мулклари объектларини электрон савдолар орқали сотишда шунингдек, инсон омили минимумлаштирилади ва жараённинг максимал даражада очиқ ва шаффофлиги таъминланади. Шуни алоҳида таъкидлаш жоизки, бозор механизмлари, айнан, талаб ва таклиф ёрдамида ҳаққоний, яъни бозор қиймати шаклланади, бу эса табиий йўл билан сотиб олиш нархлари масалаларини адолатли аниқлашда номзодлар фикрига ижобий таъсир кўрсатади.\n– Тажриба қанчалик муваффақиятли чиқди?\n– Қисқа вақт ичида тажриба ўз ижобий натижасини кўрсатди. 2019 йилнинг биринчи чорагида унинг доирасида 314 та бўш ётган давлат кўчмас мулк объектлари электрон савдо майдонида бошланғич баҳоси бир сўм қийматда аукционга қўйилди. Уларнинг 152 таси 119,6 миллиард сўмлик инвестиция киритиш ва 1678 та янги иш ўрни яратиш шарти билан 5,968 миллиард сўмга сотилди. Ушбу янгилик давлат ва маҳаллий бюджетга пул маблағлари тушиши, шунингдек, корхоналарни модернизация қилиш ва фуқароларни иш билан таъминлаш имконини берди.\n– Ушбу ижобий тажрибани келгусида яна давом эттириш кўзда тутилганми?\n– Тажрибанинг омадли натижаларини инобатга олиб, Президентимизнинг 2019 йил 19 февралдаги «Давлат мулки объектларидан самарали фойдаланиш бўйича қўшимча чора-тадбирлар тўғрисида»ги фармони доирасида жараёнларни соддалаштиришнинг дастлабки тестини ўтказиш муддатларини 2020 йилнинг 1 январига қадар узайтириш тўғрисидаги қарор қабул қилинди. Шу билан бирга қатор янги тартиб-қоидалар тасдиқланди. Ҳужжат қабул қилинган кундан бошлаб бутун республика ҳудудларида давлат объектларининг (акциялардан ташқари) сотилиши «E-IJRO AUKSION» электрон майдонида амалга оширилмоқда. Бунинг натижасида жараёнларнинг максимал даражада қисқариши ва шаффофлиги таъминланади. Бошланғич баҳоси бир сўмга тенг қийматда электрон савдо майдонига қўйилган кўчмас мулк то сотилгунга қадар аукциондан олинмайди.\nЖорий йилнинг 1 июнидан ижарага бериш савдоларини ҳам «E-IJRO AUKSION» электрон майдонида амалга ошириш режалатирилмоқда. Кўчмас мулк объектларининг ижара тўловлари фаолият туридан келиб чиқиб, улар балансида бўлган муассасалар томонидан келтирилган минимал ставкада кўрсатилади.\n– Тадбиркорлар учун яна қандай янгиликлар бор?\n– Давлат кўчмас мулк объектларини сотишдан ва давлат улушидан тушган маблағлар таҳлили жараёнида тадбиркорлик субъектларидан тўлов муддатларини узайтириш борасидаги мурожаатлар бўлган ҳолатлар ҳам кузатилади. Бу кўпроқ уларнинг бир неча бизнес-лойиҳаларни баравар амалга оширишга интилишлари билан боғлиқ, олинган мажбуриятларни муддатида бажариш учун эса пул маблағлари вақтида келиб тушмайди. Ушбу фактларни ва тенг ҳуқуқларни тақдим этиш ҳамда активларни (акциялардан ташқари) сотиб олишда тенг шароитлар яратиш инобатга олиниб, улар суммасига қараб олди-сотди шартномаси имзоланган кундан бошлаб уч ойдан уч йилгача бўлган муддатлар белгиланган.\nАмалиётда шунингдек, иқтисодиётнинг асосий тармоғини ривожлантириш учун нуфузли инвесторларни тезкор жалб этиш зарурати юзага келган ҳолатлар ҳам учрайди. Ушбу масалани ҳал этиш учун давлат мулкини сотишда тендер савдоларини ўтказиш Давлат комиссиясига хўжалик субъектларининг Низом жамғармаларида давлатнинг акциялар пакети (улуши)ни танлов ўтказиш йўли билан сотиш ва олди-сотди шартномаси рўйхатга олинадиган тўғридан-тўғри келишувларни савдо майдончаси ташқарисида амалга ошириш ҳуқуқи берилган.\nСўнгги йилларда олинган тажрибалар шуни кўрсатадики, талаб ва таклифнинг ҳамда иқтисодиётнинг тузилмавий қайта ўзгариши натижасида тадбиркорлик субъектлари ишлаб чиқаришни қайта ташкил этиш ва/ёки кенгайтириш/қисқартириш муаммосига тўқнаш келмоқда. Илгари улар «ноль» қийматда сотиб олинган мулкка эгалик қилиш ҳуқуқига эга эмасдилар. Бугун бундай объектларни сотишда қабул қилиб олинган пайтдан бошлаб йил давомида янги иш ўринларини сақлаб қолиш тартиби ва инвестицион мажбуриятларни бажариш бекор қилинган.\nБир сўз билан айтганда, Президентимизнинг 2019 йил 19 февралдаги фармони фаолиятни ташкил этиш ва кенгайтириш учун бизнесга қўшимча имкониятлар тақдим этишга йўналтирилган чора-тадбирлар комплексини ўзида мужассам этган.


14:40 / 09.04.2019 7830 pdf Ўқиш режими + -\nЎртангиздаги муҳаббат ҳасталикка учраб, ўлим томон юз тутаётганини сезган заҳотинг уни ҳимоя қилишга, соғ-омон сақлаб қолишга ҳаракат қил.\n1. Эзгу дуо ёки мақтов сўзлари каби муолажа воситаларини ишга солиш.\nРафиқангга: «Агар ҳаётимни бошқатдан бошласам, сендан бошқани танламас эдим», деб айт.\nАёл киши ширин сўзнинг гадосидир. Ширин сўз шундай силоҳки, унинг воситасида ўғрилар қўрғонларга, қалъаларга ҳужум қилиб, кўплаб бойликларга эга бўлишган.\nЯхши сўз аёл қалбини яшнатади. Шундай экан, уни аёлингга бошқалардан олдин ва яхшироқ суратда тақдим эта бил.\n2. Аҳамиятсиздек кўринадиган кичик тасарруфлар.\nМисол учун, ухлаб ётган аёлингнинг устини ёпиб қўй.\nИшхонангдан унга қўнғироқ қилиб, ҳол-аҳволини сўраб қўй. Унга фақат шунинг учун қўнғироқ қилганингни билдир.\nАёлларга маслаҳат: ухлаб ётган эрингизнинг пешонасидан ўпиб қўйинг. Уни сезмайди деб ўйламанг, у буни албатта ҳис этади. Агар сезмаса ҳам, бунда бир ўзгача таъсир бор.\nНабий соллаллоҳу алайҳи васалламнинг «Аёлингнинг оғзига тутадиган луқма ҳам садақадир», деган сўзларини бир мулоҳаза қилайлик. Гарчи бунда умуман нафақа билан таъминлаш тушунилса ҳам, бу маънони шундай жўнгина ифода қилмай, айнан «аёлнинг оғзига луқма солиш» дея таъбир этишларида ажойиб ишоралар ва маънолар бор. Яъни бу ерда аёлга қўл билан ширинлик ё бирор егулик тутиш, меҳр билан уни оғзига солиб қўйишга қизиқтириш мавжуд. Набий соллаллоҳу алайҳи васаллам аҳлларига ана шундай муносабатда бўлар эдилар. Шу билан бирга, ҳадисда буни оз санамаслик ҳам уқтирилган.\nБу нарсалар завқли, ширин ҳаёт кечиришнинг омилларидир. Агар бу ишларни одатга айлантирсангиз, уларни амалга оширишда алоҳида бир жидду жаҳдга эҳтиёж сезмайсиз. Лекин улар оддий ҳолга, одатга айланмаса, бундай гапни эшитганда хижолат бўлишингиз, қандайдир танг ҳолатга тушиб қолишингиз ҳам мумкин. Натижада мазмунли ҳаёт кечириш омили бўлмиш мазкур ишларни амалда қўллашга ҳаракат қилиш у ёқда турсин, ўзингизнинг аввалги ҳолатингиз афзал кўриниб қолади.\n3. Эр-хотин суҳбат учун бирор вақтни тайин қилиши.\nЎтмишда бўлиб ўтган гўзал хотиралар ҳақида суҳбатлашишинг. Бундай суҳбат ана шу воқеаларни худди яқин кунларда бўлиб ўтгандек янгилайди.\nКелажак ҳақида режалар тузиш, бир-бирига ишонч ва садоқат борасидаги ваъдалар ҳақида суҳбат қуринг.\nҲозирги пайт хусусида гаплашинг. Ундаги ижобий ҳолатлардан завқланиш ва салбий ҳолатлар, уларнинг сабаблари, ечимлари ҳақида маслаҳатлашиш даркор.\n4. Ўзаро жисман яқинлик.\nФақатгина тунда, ётоқхонада эмас, балки ҳар бир лаҳзада, ҳар қандай жойда – уйда ҳам, кўчада ҳам, юриш-туришда ҳам ўзаро яқинлик керак.\nЭркаклар орасида кўча-кўйда аёли билан бирга юришдан уяладиганлар йўқ эмас. Бу эса ҳеч қачон ўзини оқламайдиган ҳолатдир.\n5. Эҳтиёж бўлганда бир-бирига маънавий ёрдам бериш.\nАёл кишининг ҳомиладорлик, ҳоизалик каби ўзига хос ҳолатлари бор. Бундай ҳолатларда эркак киши аёлига унинг руҳий ҳолатини ҳисобга олган ҳолда алоҳида муомалада бўлиши лозим. Шифокорларнинг айтишича, кўпчилик аёллар ҳомиладорлик, ҳайз ёки нифос ҳолида руҳий тангликдан қийналадилар. Шунинг учун унинг баъзи ишларида, тасарруфларида чалкашлик бўлади. Аёл киши, айниқса мана шундай пайтларда турмуш ўртоғининг маънавий, ҳиссий ёрдамига, алоҳида муомаласига муҳтож бўлади. Ушбу эҳтиёжи қондирилганда эса турмуш ўртоғи унинг учун энг керакли инсон эканини, ҳаётини усиз тасаввур қила олмаслигини ҳис этади.\nЭркак киши ҳам ҳар доим бир ҳолатда бўлмаслиги, баъзан бетоб бўлиши ёки чарчаб, толиққан бўлиши мумкин. Бундай пайтларда аёл киши ҳам унинг руҳий ҳолатини эътиборга олиши, алоҳида эътибор талаб қилиш турмуш ўртоғини ноқулай ҳолатга солиб қўйишини тушуниши лозим. Самимий алоқаларнинг бардавом бўлиши, ширин ҳаёт кечиришлари учун иккала тараф ҳам ўз жуфти ҳалолида усиз яшай олмаслигига ишонч ҳосил қилдира олиши керак бўлади.\n6. Муҳаббатни моддий суратда – ҳадялар орқали изҳор қилиш.\nБирор байрамни ёки қандайдир бошқа муносабатни кутиб ўтирмасдан, кутилмаганда ҳадялар бериб туриш ҳар қандай аёлни хурсанд қилиши шубҳасиз.\nСен танлаган ҳадя ўзига хос маънога эга бўлсин. Аёл киши учун ҳадядаги муҳим нарса унинг қиймати эмас, балки сен танлаган вақт, муносабат ва энг асосийси, унинг дидини, хоҳишларини эътиборга олишинг, у ёқтирган нарса бўлишидир.\n7. Турмушда содир бўладиган салбий ҳолатларга нисбатан бағрикенглик, баъзи ўринларда уларни билмасликка олиш.\nКўпроқ ҳолатларда аёлига нисбатан кечиримли бўлиш, аввал ўтган хатоларини унутиш, кундалик ишларда ҳар бир икир-чикирга эътибор беравермаслик тинч-осуда ҳаёт кечиришнинг гаровидир. Машҳур Умму Заръ ҳадисида ўн битта аёлнинг ўз эрини таърифлаб бергани ҳақида ҳикоя қилинади. Улардан бешинчиси: «Менинг эрим кирса, қоплон, чиқса, шер. Билган, қолдирган нарсасини сўрамайди», дейди.\nҲофиз ибн Ҳажар раҳимаҳуллоҳ «Фатҳ»да: «У ўта карамли, молидан кетган нарсани қидирмайдиган, бунга эътибор қилмайдиган, уйга бир нарса олиб келса, кейин у ҳақда сўрамайдиган, уйдаги камчиликларга эътибор бермайдиган, балки кечириб, баъзиларидан кўз юмадиган эркакни васф этган», дейди.\n8. Оиладаги умумий масалаларда ўзаро бир-бирини тушуниш, маслаҳат билан иш олиб бориш.\nФарзанд тарбияси, уй-рўзғор ишлари, сафарлар уюштириш, сарфиёт масалалари, шунингдек, эр-хотин ҳаётига хавф соладиган баъзи муаммолар шулар жумласидандир.\n9. Турмуш тарзига чиройли янгиликлар киритиб туриш.\nХоҳ эркак бўлсин, хоҳ аёл бўлсин, кўпроқ китоб ўқишга, янгиликлардан хабардор бўлишга, дунёқарашини кенгайтиришга ҳаракат қилиши, вақти-вақти билан турмуш тарзига янгилик киритиб туришга интилиши лозим. Мазмунли, гўзал ҳаёт кечириш қайсидир маънода кийиниш, ейиш-ичиш, уй жиҳозлари, муомала услублари ва яшаш тарзидаги янгиликларга боғлиқдир. Токи ҳаёт деб аталмиш Аллоҳ таоло берган неъматнинг мазмунсиз, зерикарли ўтишига йўл қўймасин.\n10. Эр-хотин муносабатларини салбий таъсирлардан ҳимоя қилиш.\nЖуфти ҳалолини бошқа аёллар билан солиштириш ана шундай салбий таъсирлардан биридир.\nКўпчилик эркаклар ўз аёлларини қандайдир бегона аёллар, ҳаттоки журнал ёки экранлардаги ёш қизлар билан қиёслашга уринадилар.\nЎзининг турмуш ўртоғини дугоналариники билан солиштирадиган аёллар ҳам сон мингта: «Манавининг эри бой», «Анавининг эри чиройли», «Фалончи эркак хотини билан тез-тез дам олишга бориб туради» ва ҳоказо.\nНатижа эса аниқ: ўзини камситилгандек, адолат бузилгандек ҳис этади. Бундай солиштиришу қиёслашлар турмушни вайрон қилади, икки тарафни бир-биридан совутади.\nАслида эса инсон ўзидан кўра юқоридагиларга эмас, пастдагиларга назар солиши лозим.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ўзингиздан пастдагиларга назар солинг, ўзингиздан юқоридагиларга назар солманг. Мана шу Аллоҳнинг неъматига беписанд бўлмаслигингиз учун лойиқроқдир», дедилар» (Бухорий ва Муслим ривояти).\nИнсон Аллоҳ субҳанаҳу ва таоло тақдирига битган ҳар бир нарсага қаноат қилиши, шукр этиши, кўзини бошқалардаги нарсаларга қаратмасликка одатланмоғи керак. Ҳузурингдаги оз нарсадан оқилона фойдалансанг, у кўпга айланади. Йўқни йўндирадиганлар ҳаётда ўз бахтини ўз қўли билан яратишга қодир бўладилар.\nБилингки, бахт-саодат ҳақида оғиз кўпиртириб гапираётган, турмуш ўртоғини кўкларга кўтариб мақтаётган кишининг бу гаплари унчалик ҳам тўғри эмас. Шунчаки у ўзини кўнгли тўқ қилиб кўрсатишга ёки кимларгадир хушомад қилишга ҳаракат қилмоқда.\n10:40 / 09.04.2019 1036\n12:40 / 09.04.2019 1247\n1063 16:01 / 07 август\n608 11:00 / 03 июнь\n1143 16:05 / 16.10.2019\n3170 14:03 / 19.12.2018


ЭРЕКЦИЯ ХАКИДА - DAVOLASH\nАвтор Davo На чтение 4 мин Просмотров 280 Опубликовано 07.11.2017\nЭРЕКЦИЯ ХАКИДА Жинсий майли нормада бўлган эркак, одатда аёлни эркалаб, силаб-сийпаб, ўпиб, эроген соҳаларга тегиб ҳам ўзини, ҳам аёлни қўзғайди ва натижада эрекция пайдо бўлади.\nЭрекция рефлектор акт бўлиб, у туфайли закар қонга тўлиб, ҳарорати кўтарилиб, икки-уч баравар катталашиб, таранг тортади ва натижада жинсий алоқа қилиш имконияти туғилади. Шундан сўнг закар қин ичига киргизилиб фрикцион ҳаракатлар бошланади. Эркак сексуаллигининг энг асосий намоён бўлиши эрекция ва эякуляциядир.\nЖимоъдан кейин ёки алоқага қулайлик туғдирмайдиган шароитларда эрекция барҳам топади.\nЭрекция икки хил механизм орқали бошқарилади. Биринчиси — бу рефлектор эрекция, у бевосита закарга тегилиш натижасида пайдо бўлади. Иккинчиси — бу психоген эрекция, у эротик стимуллар (жинсий алоқа ҳақида ўйлаш, эслаш, эротик расмларни, видеофильмларни ёки яланғоч аёлни кўриш ва ҳ. к. лар) оқибатида пайдо бўлади.\nРефлектор эрекция периферик нервлар ва орқа миянинг пастки қисми бўлимлари орқали бошқарилади. Психоген эрекция эса бош миянинг лимбик тизими ёрдамида бошқарилади. Ушбу реакцияларнинг неврологик бузилиши импотенцияга олиб келиши мумкин.\nЭркак жинсий алоқа ҳақида ўйлаганда ёки аёл унинг закарига тегилганда (ёки иккаласи бир пайтда содир\nбўлганда) бош ва орқа миядан сигналлар асаб толалари орқали жинсий аъзоларга етиб боради. Ушбу сигналлар закарнинг қон томирларига кенгайиш кераклиги ҳақида “буйруқ беради”.\nНатижада улар кенгайиб, олатнинг ғорсимон таналари қонга тўла бошлайди ва у таранглашиб, эрекция пайдо бўлади.\nЭрекция пайдо бўлиши учун қонда тестостерон гормонининг миқдори етарли даражада бўлиши керак. Агар гормонал тизимда бузилишлар сабаб ушбу гормоннинг миқдори камайиб кетса, унда эрекциянинг пайдо бўлиши ҳам қийинлашади.\nТОНГГИ ВА ТУНГИ ЭРЕКЦИЯЛАР\nЭрекгил дисфункция муаммоларига дуч келмаган ҳар бир соғлом эркакда тонгги спонтан эрскциялар бўлиб туради. “Тонгги” эрекция деб аталиши ҳам шартли бўлиб, аслида тун давомида бундай “тонгги” эрекциялар сони бештагача бўлади.\nУлар ўз-ўзидан, сабабсиз пайдо бўлгани учун “спонтан” эрекциялар деб аталади. Оддий эрекциядан фарқли равишда тонгги эрекциялар жинсий қўзғалишга боғлиқ эмас, хусусан, эркакнинг кўрган тушига алоқадор бўлмайди.\nТун давомида учтадан бештагача эрекциялар пайдо бўлиб, улар ярим соатдан икки соатгача давом этиши мумкин. Одатда бу миянинг фаоллиги ошган туш кўриш соатларига тўғри келади. Тонгги эрекциялар барча ёшдаги эркакларда ва ёш болаларда ҳам бўлиб туради. Фақат ёш ўтган сари уларнинг камайиб бориши кузатилади.\nАйрим ҳолларда тонгги эркециянинг сабаби сийдик қовуғининг пешобга тўлиши бўлиб, бунда рефлектор эрекция қўзғалади.\nТонгги эрекция физиологик жиҳатдан муҳим аҳамиятга эга бўлиб, ушбу жараён давомида закарга кўп қон келади, унинг тўқималари озиқ моддалар ва кислород билан тўйинади. Акс ҳолда закар тўқималарида қон туриб қолиши ва гипоксия (кислород етишмовчилиги) пайдо бўлиши натижасида шуларга боғлиқ касалликлар келиб чиқиши мумкин.\nТонгги эрекцияларнинг қисқа муддатга, масалан бир ҳафтага йўқолиб қолиши хавотирланишга асос бўла олмайди. Чунки у жисмоний ёки руҳий чарчаш, депрессия, стресс ёки ёмон овқатланиш натижасида пайдо бўлиши мумкин.\nДам олиш ва яхши овқатланиш натижасида ҳаммаси тезда ўз ўрнига тушиб кетади.\nТонгги эрекциялар доимо уйқу пайтида пайдо бўлиши сабабидан эркак уни сезмаслиги ҳам мумкин. Унинг борлигини аникдаш учун шифокорлар беморга икки кеча давомида майин қоғоздан ҳалқа ясаб, закарга кийдириб қўйишни буюрадилар. Агар қоғоз ҳалқа шу даврда йиртилмаган бўлса, демак спонтан эрекциялар пайдо бўлмаган бўлади.\nАгар тонгги эрекциялар бир ҳафтадан ортиқ вақт давомида пайдо бўлмаётган бўлса, бу нарса ташвишланишга ва унинг сабабини қидиришга асос бўлади. Агар бунда оддий эрекция ҳеч қандай қийинчиликсиз пайдо бўлаётган бўлса, демак сизда бирор руҳий муаммо (стресс, депрессия) бор ва иложи борича улардан тезроқ қутилиш керак.\nТонгги эрекцияларнинг узоқ вақтга йўқолиши эркак учун, аслида катта ҳалокат эмас ва у учун қаттиқ ташвишланиш ҳам ножоиз. Шунинг учун ҳам табиат уни эркакдан яшириб, уйқу пайти пайдо бўладиган қилиб қўйган. Шифокор нуқтаи назаридан эса эркакнинг жинсий соҳасида пайдо бўлаётган муаммоларининг бир аломати сифатида аҳамиятга эга.


Излаб топилган шаҳзода ва суратдаги малика қиссаси » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Информация » Излаб топилган шаҳзода ва суратдаги малика қиссаси\nИзлаб топилган шаҳзода ва суратдаги малика қиссаси\nИнформация / Shou-biznes olami\n"Sug'diyona" gazetasi materiallaridan Onlayn.uz saytimizda foydalanishga yaqindan\nko'maklashgani uchun muharrir - Nazokat Azimga minnatdorchilik bildiramiz!\nБаҳриддин БОЗОРОВ ҳамда Лола ЭЛТОЕВА. Улар\n1999 йили турмуш қуришган. Уч ўғиллари бор. Тўнғич ўғил — Фирдавс 14, ўртанча\nфарзанд —Фародис 11, кенжа Фикрат эса 3 ёшда.\nБаҳриддин Бозоров – «ARTLOL» дизайн\nмарказининг директори. Лола Элтоева — Ўзбекистонда хизмат кўрсатган артист,\nЎзбек миллий академик драма театри актрисаси.\nШаҳноза Тўрахўжаева, журналист: — Оилабоши –\nоғир-босиқ, мулоҳазакор, ўрни келганида ҳозиржавоб ва зукко инсон. Унинг\n"вазир”и эса жўшқин ҳиссиётларга бой, тиниб-тинчимас ижодкор, ёрқин шахс.\nУларнинг ҳар иккисига боқиб, қарама-қаршиликларнинг бир-бирига тортишиш\nназарияси нақадар ҳақиқат эканлигига амин бўласиз. Икки хил феъл-атвордаги икки\nинсон қарийб ўн беш йиллик бирга кечган ҳаёти асносида қандай қилиб ўзаро\nуйғунликка эриша олди? Нима учун, бу оилага кўпчилик ҳавас билан қарайди? Нега,\nЛола Элтоева ҳар бир интервьюсида, албатта, турмуш ўртоғини тилга олади? Нега,\nБаҳриддин Бозоровнинг аёлларга нисбатан ишлатадиган энг олий мақтови – «Лолага\nўхшар экан», деган эътироф?\n"Сурат ортида биз танишган сана бор”\nБаҳриддин Бозоров: — Бундан ўн етти йил муқаддам ҳозирги Ўзбек миллий\nакадемик драма театрида декоратор-рассом ҳамда «Ёш куч» журнали таҳририятида\nдизайнер бўлиб ишлардим. Касбим тақозосига кўра, бўйнимга доим фотоаппарат осиб\nюрганим учун театрда кўпчилик мендан сурат ишлаб беришимни сўрар эди. Албатта,\nрад этолмасдим. Бир куни ёнимга бир қиз ана шундай илтимос билан келди. Кимдир\nменга бу қизнинг театрга янги келган бўлса-да, шу пайтгача қатор кино ва\nвидеофильмларда бош ролларни ўйнаб танилган актриса — Лола Элтоева эканини шипшитди...\nХуллас, бир неча кундан сўнг тайёр суратни\nқизга бердим. Маъқул келди, ҳисоб-китоб қилдик. Қиз суратнинг орқасига унинг\nолинган санаси – 1996 йил 12 декабрни қайд этиб қўйди (бу бизнинг танишув\nсанамиз ҳам!). Кейин ҳамма ўз йўлига кетиши керак эди. Аммо…\nЛола Элтоева: — Ўшанда Баҳриддин ака менинг\nсуратимдан яна бир нусхани ўзининг машҳурлар фотоальбомига солиб қўйганини\nкейин билдим. Негадир, бу сурат ҳамманинг эътиборини тортган ва ким Баҳриддин\nакага сурат буюртма қилса: «Лоланикидай бўлсин», «Лола опамга ўхшатиб суратга\nБаҳриддин ака ҳанузгача: «Мени ўзингиз излаб\nтопгансиз, «суратга туширинг мени, ака, деб олдимга келган ким?» дея\nҳазиллашади. Рост, ўшанда сурат баҳона танишиб, кундалик салом-аликка ўтганмиз.\nУ пайтлар Шоҳида Исмоилова ҳамда менинг\nгримхонамиз бир эди. Шунинг учун ҳам, кўпинча, спектаклдан сўнг Шоҳида опа,\nу кишининг турмуш ўртоғи Маҳмуд ака, Баҳриддин ака ва мен узоқ пиёда юриб, уйга\nқайтардик. Баъзан эса Баҳриддин ака Шоҳида опа иккимизни кузатиб қўярди...\nБаҳриддин Бозоров: — Актрисалар ҳақида\nкўп шов-шувлар, турли миш-мишлар эшитамиз ва уларнинг айримлари, таассуфки,\nасосли бўлиб чиқади. Шу сабабми, Лолани узоқ кузатдим. Ҳамкасблари, театр\nаҳлининг у ҳақидаги гаплари, фикрларини тингладим, киши билмас суриштирув олиб\nбордим. Буни қарангки, бирор жойда унинг обрўсига путур етадиган гап қулоғимга\nчалинмади. Қизнинг ўзи ҳам сипо, одобли, оғир-босиқ эди. Кейинроқ сездимки,\nбизнинг қизиқишларимиз, интилишларимиз, гапларимиз бир жойдан чиқар экан.\nГулдастанинг сирли соҳиби\nБаҳриддин Бозоров: — Театр ҳовлисида ажойиб\nгулзор бор. Ёзнинг охири ва куз ойлари гуллар жуда чиройли очилиб ётарди. Мен\nЛоланинг ишга келиш вақтини дақиқаларигача аниқ билиб олиб, гулзордан гуллар\nузардим. Кейин эса уларга сув пуркаб (янги узилган, ҳали шудринги қуримагандек\nтасаввур уйғотиш учун), гулдонга солиб, Лоланинг гримхонасидаги пардоз столига\nқўйиб қочардим. Йўлакда кўришиб қолсак, худди ҳеч нима бўлмагандек, сир бой\nбермай, саломлашиб ўтиб кетаверардим.\nЛола Элтоева: — Мен эса ҳар гал гулдастани\nкўрганимда ҳаяжонланардим. Менга атаб ясалган бу нафис гулдасталарни ким\nқолдираяпти экан, деб ҳайрон бўлардим. Ҳамхонам менга маъноли кулиб қўярди. Шоҳида\nопа иккимиз кимдан гумон қилсак, сўраб чиқамиз. Баҳриддин акадан ҳам сўраймиз.\nУ киши тан олмайди. Аммо гулдаста муаллифининг рассомларга хос диди борлиги\nкўриниб тургани учун бора-бора бу Баҳриддин аканинг иши эканини ҳамма билиб\nТўйдан аввалги иккиланиш\nБаҳриддин Бозоров: — Бир куни залда\nрепетицияни кузатиб ўтирсам (унда Лола ҳам иштирок этаётган эди) Раъно опа\nЯрашева ҳамда Маҳфуза опа Боботиллаева мени чорлаб қолишди. Томдан тараша\nтушгандек: «Шу қизга уйланиб қўя қолмайсизми, Баҳриддин?», дейишса довдираб,\nқандай жавоб қайтаришни билмай қолибман. Мен — на уй-жойи, на қўлида дурустроқ\nсармояси бор, ҳатто шаҳарда доимий рўйхатдан ҳам ўтмаган йигит қандай\nқилиб шундай қизга оғиз сола оламан? У менга нима учун тегиши керак? Йўғ-ей, бу\nҳақида ўйлаш ҳам керак эмас. Шунчаки узоқдан ролларини кўриб, завқланиб юриш\nҳам мен учун етарли, деб ўйладим, ўзимча. Яна бир куни эса саҳна ортида Тўти\nопа Юсупова чақириб олиб, обдан мени тергов қилди: қаерда, қандай оилада\nтуғилиб тарбия топганман, ота-онам ким, оилада неча фарзандмиз, келажак билан\nбоғлиқ режаларим қандай? Тавба, Тўти опанинг мени куёв қилишга қизи йўқ,\nшекилли, дейман, ичимда. Кейин билсам, опа мени Лола учун суриштирган экан.\nХуллас, у бўлди-бу бўлди, тўй бошланиб кетди.\nЛола Элтоева: — Тўйимиз санъаткорлар,\nижодкорлар даврасида ўтди. Баҳриддин ака театрдан ташқари журнал таҳририятида\nҳам ишлар эди. У ердан шоир, ёзувчи, қаламкаш ҳамкасблари, театр жамоаси,\nДеҳқонободдан бўлажак турмуш ўртоғимнинг ота-онаси ва қариндош-уруғлари, менинг\nяқинларим, хуллас, жуда кўп одам йиғилди. Тўй шу қадар узоқ давом этдики,\nчарчаганимдан оёқда зўрға турадиган аҳволга тушиб, тезроқ уйга кетишни\nТурмуш ўртоғим — оила устуни”\nБаҳриддин Бозоров: — Мен Лолани «хўжайин», деб\nЛола Элтоева: — Ҳазиллашиб шундай дейдилар-у,\nаммо одамлар бошқача тушуниши мумкин. Айтманг, десам ҳам айтаверадилар.\nБаҳриддин Бозоров: — Аввалбошданоқ бу масалани\nовозга қўймай ҳал қилиб қўйганмиз. Оилада, албатта, эркак хўжайин бўлиши керак.\nБу — табиат қонуни. Чунки ким бош бўлса, ўшанга оғир юк тушади, масъулият ҳам\nунинг бўйнида бўлади.\nЛола Элтоева: — Мен ҳеч қачон умр йўлдошимдан\nустун бўлишни орзу қилмаганман. Асосийси, турмуш ўртоғим мени тушунса ва севган\nкасбим билан шуғулланишимга қаршилик қилмаса, бўлгани. Баҳриддин ака тушунган,\nзиёли инсон. Саҳнадаги партнёрларимдан рашк қилгани, муваффақиятимдан ори\nкелганини ҳеч эслолмайман.\n"У чинакам Айсберг!”\nЛола Элтоева: — Кўпчилик ҳамкасбларимнинг\nоиласи (аёл оммага танилиб юлдуз бўлгач, маълум муваффақиятларга эришгач)\nбузилиб кетганига гувоҳ бўлганман. Чунки ютуқ, шуҳрат нафақат санъаткорнинг\nўзи, балки унинг оиласи, жуфти учун ҳам бир синовдир. Эркак киши хотинининг,\nқайси жиҳатдан бўлмасин, ўзиб кетаётганини кўтариши учун етарли даражада\nсавияли бўлиши керак. Худога шукрки, бундай хавф бизнинг оилага таҳдид солмади.\nАввало, ҳар иккимиз ижодкор бўлганимиз билан соҳамиз бошқа-бошқа. Мен — актрисаман,\nхўжайиним — дизайнер. У киши бир фирманинг етакчиси, тадбиркор одам. Мени ҳеч\nқачон ўзига рақиб деб билмаган, аксинча, доим қўллаб-қувватлаб келган. Шу\nжиҳатдан омадим чопган, десам бўлади. Қолаверса, турмуш ўртоғимнинг ўз соҳасида\nэришган ютуқлари меникидан анча залворли. Биласизми, муз тоғи (айсберг)нинг сув\nюзасига чиқиб турган қисми унинг ўндан бир бўлаги экан, холос. Айсбергнинг\nасосий қисми сув остида бўлар экан. Турмуш ўртоғим ўша муз қоянинг ўзгинаси!\nБаҳриддин Бозоров: — Аёл киши билан\nрақобатлашиш эркакнинг иши эмас. Қўлингдан келса, унга тиргак бўл, буни\nэплолмасанг, халал берма!\nСанъат қурбонлик талаб қилади...ми?\nЛола Элтоева: — Баъзи санъаткор аёлларнинг\nшахсий ҳаёти изга тушмаган. Улар буни ўзларини санъатга бағишлаганликлари,\nшахсий ҳаётларини саҳна учун қурбон қилганликлари билан изоҳлашади. Балки бу\nгапда жон бордир. Лекин ҳар кимнинг тақдири пешонасига битилади. Саҳнада моҳир\nактриса, шахсий ҳаётда эса бахтли уй бекаси ва севимли аёл бўлган ҳамкасбларим\nҳам кўп ва мен улар билан фахрланаман. Уларнинг турмушига аёлнинг муваффақияти,\nшуҳрат, орзу-ҳавас, арзон-гаров рашку ишончсизликлар ҳеч қачон таҳдид сола олмаган.\nЎзимдан ҳам қиёс қилиб айтишим мумкинки, бундай аёлларнинг ёнидаги эркаклар –\nмард инсонлар. Зеро, уларнинг рафиқалари шу даражага етиб юришибди.\nСанъат фидойилик талаб қилади, тўғри, аммо ҳар доим ҳам шахсий ҳаётингни қурбон\nқилишга мажбур эмассан.\nБолалар тарбияси — осон юмуш эмас\nБаҳриддин Бозоров: — "Лола опам ҳали театр,\nҳали кино, ҳали гастроль қилиб юрса, уйдаги уч ўғилни ким тарбиялайди”\nдейдиганлар кўп. Мен отаман, болаларнинг тарбиясида иштирок этаман, аммо\nпарвариши аёлимнинг зиммасида. Қандай қилиб ҳаммасига улгуради, ҳайронман. Уйда\nбўладими ё сафардами, болаларимиз оқ ювиб, оқ таралган, иссиқ овқатимиз тайёр,\nуйимиз саришта. Шуларни эпласа, санъат билан шуғулланишига рухсат берилган.\nБуни яхши тушунади. Минг раҳмат, эплаяпти.\nЛола Элтоева: — Албатта, бир ўзимга осон\nбўлмади. Ҳозир болалар катта бўлиб қолишди. Аммо улар ёшлигида анчагина\nқийналганман. Ёдимда, «Эркак» фильмини суратга олиш учун Сурхондарёга\nкетганимизда болаларим жуда ёш эди. Шунинг учун уларни ва синглимни ўзим билан\nолиб кетганман. Суратга тушаётганимда болаларга синглим қарарди. Бошқа пайт эса\nўзим. Съёмкадан сўнг ҳамма дам олаётганида мен кир ювар, болаларга овқат\nпиширардим... Хуллас, онам ва сингилларим кўмагида буларнинг барини эпладим.\nУлардан беҳад миннатдорман.\nМуҳаббат — эркак киши наздида...\nБаҳриддин Бозоров: — Икки инсон бир-бирига\nмеҳр қўйган илк дамлар ҳеч қачон ёддан чиқарилмайди, албатта. Аммо вақт ўтиши\nбилан кундалик икир-чикирлар, рўзғор ташвишлари гўзал туйғуларни хиралаштириб,\nбаъзан ҳатто сўндиради ҳам. Дейлик, она боласини беҳад яхши кўради. Фарзанди\nяхши бўлса ҳам, ёмон бўлса ҳам, унинг ортидан мақтов эшитадими ёки лаънатми –\nаҳамияти йўқ. Боласини севишда давом этаверади. Эр-хотиннинг муҳаббати ҳам ана\nшундай — ҳар нарсадан қатъи назар, соф муҳаббат бўлиши керак! Мени\nсовғалар бериб, ширин гапирганим учун севса-ю, қаттиқ гапирсам ёки уришсам,\nсевмай қўйса, бу ишқ эмас, ҳавас бўлади.\n"Зиддиятлар кимда йўқ, дейсиз?..”\nЛола Элтоева: — Ҳар бир оиладаги каби бизда\nҳам зиддиятлар бўлиб туради. Тўғри, оиламиздаги келишмовчиликлар бақир-чақир,\nхонтахта муштлашлар билан кечмайди. Турмуш ўртоғимнинг қовоғидан қор ёға\nбошласа тушунаманки, аёл бошимни эгиб, унга бўйсунишим керак. Шундагина вазият\nюмшайди. Зиддият кимда йўқ, дейсиз?..\nУ қандай инсон?\nЛола Элтоева: — Савқи табиий (интуиция)си,\nмулоҳазакорлиги ва вазминлиги билан менга доим хотиржамлик бахш этадиган ҳамда\nтўғри қарорлар қабул қилишга йўналтириб турадиган инсон.\nБаҳриддин Бозоров: — (бироз сукутдан сўнг)\nТаърифлаш қийин. Билганим шуки, дунёдаги жамики яхши аёллар Лолага ўхшайди!\n"Sug'diyona" gazetasining bosh muharriri - Nazokat Azimning ruxsatisiz maqolani boshqa saytga ko'chirish qat'iyan taqiqilanadi! кино. клип, мр3 , софт SAYTIMIZNING HURMATLI FOYDALANUVCHILARI VA MEHMONLARI! SIZLAR UCHUN ENDI TELEGRAM DASTURIGA MO'LJALLANGAN SAYTIMIZNING MEDIA KANALI OCHILDI! SAYTIMIZDAGI BARCHA KLIP VA TARONALARNI USHBU KANALIMIZ ORQALI HAM YUKLAB OLISHINGIZ MUMKIN!\nДата - 21-12-2013, 06:08\nПросмотры - 1725


Қозоғистонлик шарқшунос олим иштирокида семинар\nЎзбекистон халқаро ислом академияси “Ўзбек тили ва мумтоз шарқ адабиёти” кафедраси томонидан онлайн семинар бўлиб ўтди. Унда Қозоғистоннинг Л.Гумилев номидаги Евросиё миллий университети “Шарқшунослик” кафедраси профессори Самал Тулеубаева ҳам бевосита иштирок этди.\n“Синхрон таржима: касб ва мутахассислик” мавзусида ташкил этилган тадбирда Ўзбекистон халқаро ислом академияси, Тошкент давлат шарқшунослик ва Aлишер Навоий номидаги Тошкент давлат ўзбек тили ва адабиёти университетлари профессор-ўқитувчилари, ёш тадқиқотчилар, магистрант-талабалар ҳам уйдан туриб, онлайн қатнашди.\nШарқшунос олим Самал Тулеубаева синхрон таржима масалаларига тўхталиб, бу борада олиб борилаётган илмий-тадқиқот ишлари ва ўзининг синхрон таржимон сифатидаги шахсий тажрибаси билан яқиндан ўртоқлашди. Хусусан, синхрон таржимон қандай бўлиш кераклиги, хусусиятларни қамраб олиши, унинг салбий ва фойдали жиҳатлари ҳақида маълумот берди.\nМазмунли ўтган семинар давомида мавзу бўйича соҳа мутахассислари ҳам ўз фикр, таклифларини билдирди. Якунда Қозоғистоннинг Л.Гумилев номидаги Евросиё миллий университети билан ҳамкорлик алоқаларини янада мустаҳкамлаш, тажриба алмашинувини йўлга қўйиш, илмий-амалий анжуманларни биргаликда ўтказишга келишиб олинди.


Россия аҳолиси 10 йилда биринчи бор...\n21.12.2018 20:00 0 128\nРоссияда аҳоли сони 10 йилда биринчи бор камайди (1 ноябрь ҳолатига аҳоли сони 146,8 млн). 2018 йилнинг январь-октябрь ойиларида 78,7 мингга камайган. 10 ой ичида аҳолининг табиий камайиши 180,5 мингни, миграцион ўсиш эса 101,8 мингни ташкил этган.\nБу Россия аҳолиси камайишини мамлакатга кириб келаётган мигрантлар сони ҳисобига тўлдириб бўлмаслигини билдиради, деб ёзади «РБК».\nРосстатнинг докладига кўра, миграцион ўсиш аҳолининг табиий камайишини 56,4 фоизга қоплай олган.\nАҳолишунос мутахассиснинг таҳмин қилишича, йил охиригача миграцион ўсиш 120-130 мингни ташкил қилиши мумкин, аммо табиий камайишнинг тўхташ эҳтимоли мавжуд эмас.\nМаълум қилинишича, 2018 йилги миграцион ўсиш 2017 йилга қараганда 43 фоизга (ёки 76,6 мингга) камайган. Мигрантларнинг камайиши энг кўп Украина (74 фоиз), Ўзбекистон (70 фоиз) ва Қирғизистонга (40 фоиз) тўғри келмоқда.\nТабиий камайишнинг асосий сабаби туғилишнинг камлиги бўлиб қолмоқда.


ҲАДИСЛАР – Ихлос йўли\nНабий (с.а.в.) айтадилар: «Мендан ривоят қилинган бирор ҳадисни эшитганларингизда дилларингизга таниш, баданларингизга таъсир қиладиган ва ақлларингизга сиғадиган бўлса, демак, у менинг айтган ҳадисимдир. Аммо эшитган ҳадисларингиз бунинг аксидек бўлса, демак, у менинг айтган ҳадисим эмасдир».\nPosted: Iyul 3, 2017\nСалом бериб кирмаган одамни ҳузурингизга қўйманглар (ҳадис).\nОдамлардан ҳеч бир нарсани тиланиб сўрама. Ҳатто от устидан қўлингдан қамчинг тушиб кетса ҳам, ўзинг тушиб ол (ҳадис).\nБефойда сўзлардан тийил\nТилини бефойда сўзлардан тийиб олмагунча киши имоннинг ҳаловати қандай бўлишини сезмайди (ҳадис).\nМолу мулкка тажовуз\nБировнинг молу мулкига тажовуз қилиш исломда йўқ (hadis).\nМўминлар бир-бирига биродар\nМўминларнинг ҳаммаси бир-бирларига биродардирлар. Уларнинг бири иккинчисидан ортиқ эмас, балки ортиқ-камлик тақвога қараб белгиланади.\nРаҳм қилмаганга раҳм қилинмайди, кечирмаганни кечирилмайди ва бировнинг узрини қабул қилмаганнинг тавбаси ҳам қабул қилинмайди (ҳадис).\nPosted: Iyul 1, 2017\nИлмга нисбатан гўё чўпон каби посбон бўлинглар, лекин илмни фақат ривоят қилувчи бўлманглар (ҳадис).\nТиламчилик нима эканлигини билганларингда эди, бирорталарингиз ҳам бирор кишидан ҳеч нарса сўрамас эдингиз.\nСизларнинг ҳар бирингиз бамисоли чўпондирсизлар ва ўз қўл остиларингиздагиларга масъулдирсизлар. Подшоҳ ўз фуқароларига, эр ўз аҳлу аёлига, хотин эрининг уйига, ходим ўз хожаси молига, фарзанд ўз отаси мулкига масъулдир. Демак, ҳар бирларингиз масъулдирсизлар (ҳадис).\nДилозорларнинг ҳаммаси дўзахга маҳкум (ҳадис).\nХиёнат ва ёлғончилик\nХиёнат ва ёлғончиликдан бошқа ҳар бир нуқсон мўминда бўлиши мумкин.\nМўминнинг моли ва обрўси…\nҲар бир мўминнинг моли, обрўси ва қони бошқа мўмин учун ҳаромдир. Биродарини ҳақорат қилиши билан кишининг ёмонлиги билинур.\nҚалб соғлом бўлсин!\nКимки қалбини имон учун холис ва соғлом, тилини ростгўй, ўзини хотиржам, хулқини тўғри, қулоғини тингловчи, кўзини ибрат назари билан боқувчи қилиб олган бўлса, демак, у бахтлидир.\nНоҳақ ҳукм чиқаргувчилар\nИкки хил қозилар борки, улар дўзахга маҳкумдирлар, бир хиллари эса жаннатийдирлар. Ҳақни билса-да, ноҳақ ҳукм чиқарадиган ёки умуман илми йўқ бўла туриб, ўз хоҳлаганича ҳукм чиқарадиган қозилар дўзахийдирлар (ҳадис).\nИлм икки хил\nИлм икки хилдир: бири қалбдаги илм бўлиб, у фойдалидир. Иккинчиси тилдаги илм бўлиб, у Тангри ҳузурида банда зарарига далил бўлади.\nДинни осон қилинглар\nПайғамбаримиз ҳадисларидан бирида бундай дейилган: «Билганларингизни бошқаларга ҳам билдиринглар. Динни осон қилиб кўрсатинглар, қийин қилиб юборманглар. Одамларни суюнтирадиган гаплардан гапиринглар, уларни турли таҳдидлар билан қўрқитиб, бездириб қўйманглар! Ғазабингиз хуруж қилса, сукут сақланглар!» Бошқа...\nЁшликда олинган билим\nЁшликда олинган билим тошга ўйилган нақш кабидир.\nЭнг ёмон хислат\nКишидаги энг ёмон хислат – ўта бахиллик ва ўта қўрқоқликдир.\n“Салом” – Тангрининг ердаги исмларидан биридир. Бир-бирларингиз билан саломлашиб юринглар. Зеро, мўмин киши одамлар олдидан ўтиб бораётиб уларга салом берса, улар ҳам алик олишса, уларга саломни эслатгани учун бир даража кўп савобга эришади....\nҚалбни ислоҳ қилинг\nКиши кечалари бедорлик билан ибодат қилгани ва кундузлари рўзадор юргани билан бошқа номақбул ишлардан сақланмаса, бедорлигу, очу ташналикдан бошқа насибани қўлга кирита олмайди.\nСуҳбатингиз ширин бўлсин\nСизларнинг яхшиларингиз – хушхулқ, ширин суҳбатлиларингиздир. Ёмонларингиз эса оғзини тўлдириб, эзмалик ила кўп гапирувчиларингиздир.\nҲалол ҳам, ҳаром ҳам аниқ бўлди. Уларнинг ўртасида шубҳали нарсалар бор. Кўп одамлар буни билмайдилар. Кимки шубҳали нарсалардан сақланса, динини ҳам, обрўсини ҳам пок сақлаган бўлади. Кимки шубҳали нарсаларга тушиб қолса, ҳаромга ўтиб...\nЯхши гумон қилинг\nЯхши гумон қилиш ҳам яхши ибодат қилиш билан баробардир.\nЁлғоннинг охири вой\nРостгўйликда хавфу хатар кўрсанглар ҳам рост сўзланглар. Шунда нажот топасизлар. Гарчи фойда кўриб турган бўлсангиз ҳам ёлғондан сақланинглар. Чунки барибир ёлғоннинг охири вой.\nГумон ва жосуслик ҳақида\nГумондан сақланинглар! Зеро, у ёлғон гапдан иборатдир. Бир-бирларингизни текшириб жосуслик қилманглар. Мол-дунё учун мусобақа қилманглар. Ўрталарингда ҳасад, адоват ва аразлаш бўлмасин. Тангрининг ўзаро биродар бандалари бўлинглар. Биров қўйган совчи устига, то улар ўзаро...\nЯхши одам билан ўтириш\nЯхши одам билан ўтириш гўё мушку анбардек, ёмон одам билан бирга бўлиш эса темирчининг босқони кабидир. Мушку анбари бор кишидан хушбўй ҳид таралади, сен ундан уни сотиб олишинг ёки хушбўй ҳидидан баҳраманд бўлишинг...\nМўмин киши ўзининг яхши хулқи билан кечаси қоим ва кундузи соимлар даражасига эришади.\nТангри сизларнинг ташқи кўринишингиз ёки молу дунёнгизга эмас, балки дилларингизга ва ишларингизга қараб баҳо беради.\nҒазабдан тез қайт\nОдамларнинг яхшиси — ғазаби секин келиб, аслига тез қайтадиганидир. Уларнинг ёмони эса — ғазаби тез келиб, аслига секин қайтадиганидир. Ғазаби секин келиб, секин кетса ёки тез келиб тез кетса, бу ҳам дуруст.\nГуноҳ ишлардан қочинг\nУзр (сўраладиган иш) ни камроқ қилинг.\nИймон келтиришдан кейинги энг афзал амал — одамлар билан дўстлашишдир.\nЎлим келмай туриб\nЎлим келмасидан олдин тайёргарлигингизни кўриб қўйинг.\nҒазаблансанг сукут қил\nҚайси бирингизда жаҳлу ғазаб қўзиса, дарҳол сукут сақлашга ўтсин.\n«Мендан ривоят қилинган бирор ҳадисни эшитганларингизда дилларингизга таниш, баданларингизга таъсир қиладиган ва ақлларингизга сиғадиган бўлса, демак, у менинг айтган ҳадисимдир. Аммо эшитган ҳадисларингиз бунинг аксидек бўлса, демак, у менинг айтган ҳадисим эмасдир».\nШубҳали фикрлардан узоқлашинг\nҚачонки хаёлингиздан бирор шубҳали фикр ўтса, уни тарк этинг!\nДўстликни билдирмоқ лозим\nКим-кимни дўст тутса, севгисини билдириб қўйсин.\nПайғамбаримиз саллаллоҳу алайҳи васаллам шундай баён қиладилар: “Сидқ, албатта, яхшиликка, яхшилик жаннатга етаклайди. Киши токи рост гапирар экан, у Аллоҳ ҳузурида “сиддиқ” деган номга сазовор бўлади. Ёлғон, албатта, бузуқликка, бузуқлик эса дўзахга элтади....\n«Рухсат этилган нарсалар ичида Аллоҳга энг хуш келмайдигани — талоқдир».\nИйсо (а.с.) нинг қиёматда келиши\nPosted: Iyun 22, 2017\n304/1. Абу Ҳурайра розийаллоҳу анҳудан ривоят қилинади. Расулуллоҳ соллаллоҳу алайҳи васаллам: «Менинг жоним Унинг ядида бўлган Зотга қасам, яқин кунларда сизларга (Исо) ибн Марям адолатли ҳукм чиқариш учун тушиб, хочни синдирадилар, чўчқани ўлдирадилар,...\nИхлос йўли © 2021. All Rights Reserved.


Бишкекда комендантлик соати жорий этилди | Qalampir.uz\nБишкекда комендантлик соати жорий этилди\nОлам\t24 Март 14:39 4769\nҚирғизистон пойтахти Бишкек шаҳрида коронавирус инфекциясининг кенг кўламда тарқалишига йўл қўймаслик учун комендантлик соати жорий қилинади. Бу ҳақда пойтахт коменданти, Республика Ички ишлар вазири ўринбосари Aлмазбек Ўрозалиев маълум қилди, дея хабар берди ТAСС.\n“Пойтахтда 25 мартдан комендантлик соати жорий этилади”, деди у матбуот анжуманида.\nУнинг сўзларига кўра, фуқаролар ва транспорт воситаларининг ҳаракатини тақиқлаш эрталаб соат 7:00 да Президент томонидан эълон қилинган Бишкекда фавқулодда ҳолат остида давом этади.\nШунингдек, Ўрозалиев бошқа вилоятлар аҳолисини Бишкекдан чиқиб кетиши кераклигини маълум қилди. Комендантлик соати давомийлиги учун махсус рухсатнома фуқароларнинг айрим тоифаларига, шу жумладан шифокорлар, ҳуқуқни муҳофаза қилиш идоралари ходимлари ва ҳарбий хизматчиларга берилади.\nҚирғизистон Президенти Сооронбай Жээнбековнинг фармонига биноан, 25 март куни эрталаб соат 8:00 дан пойтахтда, Ўш ва Жалолобод вилоят марказларида, шунингдек, Ўш ва Жалолобод вилоятининг учта туманида фавқулодда ҳолат жорий этилди. Ҳолат 15 апрелгача амал қилади.\nМаълумот учун, бугунги кунга қадар Қирғизистонда коронавирус инфекциясининг 42 та ҳолати аниқланди.\nкоронавирус комендантлик соати\n30 Март 23:35 114420\n31 Март 18:28 48624\n30 Март 14:59 48477\n31 Март 10:18 37380


Ампутантлар ўртасида ЖЧ. Ўзбекистон Анголага ютқазиб қўйди » Ўзбекистон янгиликлари – Zamin.uz\n06-12-2014 | 11:20\nZAMIN.UZ / Спорт / 06 Декабр 2014 года802\nМексикада бўлиб ўтаётган ампутантлар ўртасидаги жаҳон чемпионатида ярим финалчилар номи маълум бўлди. Афсуски, Ўзбекистон терма жамоаси чорак финалда кутилмаганда Анголага ютқазиб қўйди.Африкаликлар томонидан танланган тактика уларга ғалаба келтирди. Ўйиннинг 21-дақиқасида олис масофадан урилган голган вакилларимиз жавоб қайтара олишмади (ўйин 25 дақиқадан 2 тайм давом этади). Шу тариқа, сўнгги 3та ЖЧда ғолибликни қўлга киритган Ўзбекистон бу сафар "тахт"ни топширадиган бўлди.Россия терма жамоаси Бразилияни 4:0 ҳисобида мағлуб этган бўлса, Туркия ҳам Гаити устидан йирик ҳисобда (3:0) зафар қучди. Польша терма жамоаси Аргентина мағлуб этиб (2:1), ярим финалга чиқди. Ярим финалда Ангола-Туркия, Россия-Польша ўйинлари ўтказилади.Ўзбекистон терма жамоаси ва чорак финалда ютқазган бошқа жамоалар 5-8-ўринлар учун баҳс олиб боришади.Манба: www.stadion.uz\nЎқишни тавсия қиламиз Ўзбекистон – Франция 3:0


Тошкентда автобус ва йўналишли такси йўловчилари ҳам юрган масофасига қараб пул тўлайдиган бўлди\nТошкент шаҳрида автобус ва йўналишли такси йўловчилари юрган масофасига қараб пул тўлаши маълум қилинди. Бу ҳақда «Kun.uz» хабар берди.\nХабарга кўра, Тошкент шаҳар транспорт бошқармаси бош мутахассиси Аҳрорхўжа Тошхўжаев 26 январь кунги матбуот анжуманида қатор долзарб саволларга жавоб берган. Унинг сўзларига асосан, қанча кўп бекат юрилса, шунча кўп ҳақ тўланиши фақат метрополитен бекатларига эмас, балки автобус ва йўналишли таксилар учун ҳам амал қилади.\nЮрган масофага қараб тўловни амалга ошириш бўйича туркиялик мутахассислар, Тошкент шаҳар транспорт бошқармаси, «Тошшаҳартрансхизмат» АЖ ҳамкорликда дифференциал, яъни қайишувчан тариф тўловлари бўйича ишлар амалга оширилмоқда. Бу жараён якунига етиб қолди. Бунда масофага қараб бир транспортдан бошқасига ўтиш бўйича ҳам тўловлар кўзда тутилган.\nУнинг таъкидлашича, туркиялик мутахассислар билан биргаликда метро бекатлари атрофида автотураргоҳлар қурилиши ишлари ўрганилмоқда. Бунинг учун шаҳар ташқарисидан кириб келган транспорт воситалари оқими ўрганилган ва макромодел асосида транспорт ҳаракатини ташкил этиш режалаштирилмоқда.


Щербак: «Йиғин аъло даражада ўтди» » Lochinlar.UZ\n» Интервью » Щербак: «Йиғин аъло даражада ўтди»\nЩербак: «Йиғин аъло даражада ўтди»\nХабарингиз бор, Наманганнинг “Навбаҳор” жамоасига кўрикдан ўтиш учун бир қатор хорижлик футболчилар таклиф этилишди. Улар орасида россиялик ҳужумчи Артём Шербак ҳам бор.\n“Лочинлар” устози Андрей Канчельскис Шербакни Наманганда бўлиб ўтган ўқув-машғулот йиғини, шунингдек, ушбу йиғин доирасида ўтказилган 2та ўртоқлик баҳси (“Турон” ва “Нефтчи” клубларига қарши кечган)да майдонга тушириб, синаб кўрди. Шербак “Навбаҳор” мураббийларида яхши таассурот қолдирмоқда.\nБиз “лочинлар”нинг Намангандаги йиғини якунланганидан сўнг, Артём Шербакдан интервью олдик.\n- Артём, Намангандаги ўқув-машғулот йиғини ўз якунига етди. Ушбу йиғин Сизда қандай таассурот қолдирди?\n- Жуда яхши таассурот қолдирди. Ўн кун давомида кунига икки маҳалдан машғулотлар ўтказдик. Шунингдек, ушбу йиғин доирасида 2та ўртоқлик баҳсида ҳам майдонга тушдик. “Одил Жуниор” футбол академиясининг сунъий қопламали майдони ажойиб экан. Умуман олганда, йиғин аъло даражада ўтди.\n- Ўтказилган назорат-синов баҳслари борасида нима дея оласиз?\n- Тўрақўрғонда “Турон”га қарши кечган баҳсда майдонда асосан кўрикдан ўтаётган футболчилар ҳаракат қилдик. Ўша ўйинда босим ва ҳаяжон кучли бўлганлиги боис, мағлубият аламини тотишга мажбур бўлдик (0:1). Фарғонада “Нефтчи” билан бўлган иккинчи ўртоқлик ўйинида эса ғалаба қозондик (3:1). Зафар қучиш доимо ёқимли. Фарғонага ҳам кўплаб мухлислар футбол кўргани бориб, бизни қўллаб-қувватлаб туришди ҳамда ютуғимиздан хурсанд бўлишди.\n- "Навбаҳор"га келишингиз қандай юз берди?\n- Жамоага агентим орқали келдим. Аниқроғи, агентим “Навбаҳор” бош мураббийи Андрей Антанасович Канчельскис билан боғланди ва у кейин мени кўрикка таклиф этди.\n- Наманганга келгунча ўзбек футболи ва умуман “Навбаҳор” борасида маълумотга эгамидингиз?\n- Албатта, Ўзбекистон чемпионати ҳамда ўзбек футболчилари ҳақида билардим. Жумладан, “Пахтакор” ва “Навбаҳор” клублари ҳақида эшитгандим ҳамда ушбу жамоаларнинг Суперлиганинг мунтазам иштирокчилари эканлигидан хабарим бор. Шунингдек, Россиянинг “Ростов” клубида ўйнаётган Элдор Шомуродов ҳақида ҳам яхши биламан. У айни пайтда Россия премьер-лигаси тўпурарларидан бири ва маҳоратли ҳамда келажаги порлоқ футболчи. Шомуродов кўплаб ўзбек футболчилари учун ҳақиқий намуна тимсоли. Бундан ташқари, ўзим кўрикдан ўтаётган “Навбаҳор” клуби ҳақида кўпроқ маълумотга эгаман ва жамоанинг бир марта чемпионлик унвони, кўп маротаба бронза медалларини қўлга киритганлиги, шунингдек, Ўзбекистон кубогининг 3 карра соҳиби эканлиги, ўз олдига доимо юксак мақсадлар қўйишидан хабарим бор. “Навбаҳор” кўригига келишимда ушбу омиллар билан бирга жамоани нафақат Ўзбекистон ва Россия, балки бутун дунёга машҳур инсон, бир пайтлари Англиянинг “Манчестер Юнайтед” клуби сафида тўп сурган Андрей Антанасович Канчельскис бошқараётганлиги ҳам туртки бўлди. Таъкидлаш жоизки, мазкур мутахассиснинг ўйинларини дадам ёқтирганлар, яъни Канчельскис отамнинг кумири бўлган. Шунинг учун дадам менга Канчельскис билан бирга фотосуратга тушиб, жўнатиб юборишимни таъкидладилар.\n- Сизнинг кумирингиз ким?\n- Болаликдаги кумирим украиналик собиқ машҳур ҳужумчи, айни пайтда Украина терма жамоаси бош мураббийи бўлиб ишлаётган Андрей Шевченко бўлган. Ёшлигимда ушбу футболчининг ўйинларидан завқ олардим ва унга ўхшашга интилардим. Айни пайтда эса Англиянинг “Ливерпуль” клубига мухлислик қиламан ҳамда ушбу жамоанинг барча футболчилари ўйинларига ҳавас қиламан.\n- “Навбаҳор”да ҳамюртларингиз Игорь Голбан ва Иван Соловьёв тўп суришади. Улар билан танишмисиз?\n- Йўқ, улар билан шахсан таниш эмасман. Аммо жамоа қароргоҳига келганимдан сўнг, улар билан яхшироқ танишдим.\n- Футболчи бўлишингизда ким асосий роль ўйнаган?\n- Отам ашаддий футбол мухлиси бўлганлар.Шу боис, менда ҳам болаликдан миллионлар ўйинига қизиқиш бошланган. Қизиқиш сабабли, футбол тўгарагига борганман.\n- Наманган шаҳри сизга ёқдими?\n- Тўғрисини айтсам, кунига икки мартадан машғулотлар ўтказганимиз боис, ҳали Наманганни сайр этишга вақтим бўлмади. Чиройли шаҳарлигини эшитдим. Насиб қилса, “Навбаҳор” билан шартнома имзоласам, шаҳарни сайр этишга улгураман, ҳали.\n- Тўғрисини айтсам, “Навбаҳор”ники сингари фидоий ва жонкуяр ишқибозларни шу кунгача кўрмагандим. Ҳаттоки, жамоанинг машғулотларига ҳам 200-300 нафар мухлис ташриф буюрди. “Турон”га қарши кечган илк баҳсда эса янги футболчиларни кўриш мақсадида кўплаб ишқибозлар Тўрақўрғонга боришди. Натижада стадион тўлди. Бундай мухлисларга эса фақат ғалабалар ярашади. Уларга сиҳат-саломатлик, севимли жамоалари “Навбаҳор” доимо ғалабаларни туҳфа этишига тилакдошман. “Навбаҳор” учун қайғуриш, фаол қўллаб-қувватлашда давом этишсин, доимо ғалабали онлар уларга насиб этсин. Жамоа билан шартнома имзоласам, “Навбаҳор”нинг ўз олдига қўйган мақсадини амалга ошириш борасида майдонда қўлимдан келганича ҳаракат қиламан.\nАртём Шербак – 1996 йилнинг 3сентябрида Қримнинг Керчь шаҳрида туғилган.\nЎйнаган жамоалари: “Металлург” (Донецк, 2012 – 2014 йиллар), “Океан” (Керчь, 2015- 2018 йиллар), “Тюмень” (Тюмен, 2019 йил).скачать dle 10.4фильмы бесплатно


Автотест юридик шахслар ҳайдовчиларини ўқитишдан воз кечди\n03:55 13 Декабр 2019\n17:42 01.08.2019 (Янгиланган 17:57 01.08.2019) Ҳавола олиш\nБундан буён компания фақат ҳайдовчиларни тайёрлаш учун методика ва қўлланмалар яратиш билан шуғулланади.\nТОШКЕНТ, 1 авг – Sputnik. Автотест юридик шахслар ҳайдовчиларини қайта тайёрлашни тўхтатишга қарор қилди. Бу ҳақида компания ўз расмий сайтида хабар қилмоқда.\n“Автотест” компанияси юридик шахслар ҳайдовчиларини ўқитиш фаолиятини тўхтатади. Рўйхатга олиш жараёни ва барча мавжуд шартномавий мажбуриятларни амалга ошириш учун бир оз вақт керак бўлади. Биз таҳқирлардан чарчадик, - дейилган хабарда.\nБу билан компания ўзининг асосий масади пул эмаслигини ва унинг қадриятлари бошқа эканлигини намойиш қилмоқчи экани ҳам айтиб ўтилган хабарда.\nЭслатиб ўтамиз, Автотест компанияси ижтимоий тармоқларда сўнгги вақтларда кўплаб танқидларга дун келагн эди. Компанияни юридик шахлар ҳайдовчиларини қайта тайёрлаш ҳуқуқига эга бўлгани учун – уни монополист деб аташган, ва бугун эрталаб Монополия қўмитаси ҳам туни тан олган эди.


15:06 / 24.02.2017\nЎзбекистон президенти Шавкат Мирзиёев Қарши туманида қишлоқ хўжалиги соҳасидаги истиқболли лойиҳалар билан танишди. Бу ҳақда ЎзА хабар берган.\n“Нишон кўзгу” кўп тармоқли фермер хўжалиги томонидан Қарши шаҳрида чорва молларини автоматизациялашган кушхона, гўштни сақлаш ва қадоқлаш комплекси ташкил этилмоқда. Бунинг учун хориждан замонавий ускуналар олиб келиб ўрнатилган.\nУшбу лойиҳа иқтисодий самарадорлик билан бирга улкан ижтимоий аҳамиятга ҳам эга. Замонавий кушхона ва музлаткич озиқ-овқат маҳсулотларининг мўл-кўллиги ҳамда хавфсизлигини таъминлайди. 100дан ортиқ иш ўрни яратилади.\nДавлат раҳбари бундай кушхоналарни барча ҳудудларда ташкил этиш, ветеринария ва санитария хизматларини яхшилаш, озиқ-овқат хавфсизлигини мустаҳкамлаш зарурлигини таъкидлади.\nЯккабоғ туманида ташкил этилаётган “Қорабайир отчилик мажмуаси” хўжалиги наслчиликни сақлаш ва ривожлантириш, қорабайир зотли отларни кўпайтиришга ихтисослашган. Мажмуада 200тагача йилқи боқилиб, ички ва ташқи бозорларга сотилади. Қирқдан ортиқ киши иш билан таъминланади.\nҚорабайир отлари миллий ифтихор экани, уларни кўпайтириш зарурлиги қайд этилди.\nДавлат раҳбари аввал Косон туманида барпо этиладиган чорвачилик комплекси лойиҳасини кўздан кечирди.\nИкки минг бош қорамол боқишга мўлжалланган замонавий типдаги чорвачилик комплекси нафақат вилоят, балки мамлакатнинг бошқа ҳудудлари аҳолисини ҳам гўшт ва сут билан таъминлашда муҳим аҳамият касб этади. Умумий қиймати 14 миллиард сўм бўлган лойиҳани келгуси йилнинг биринчи чорагида тўлиқ ишга тушириш режалаштирилган.\nҚамаши туманида 5 минг бош курка боқишга мўлжалланган мажмуа ташкил этилади. Замонавий технологиялар ўрнатиладиган мажмуада йилига 20 минг бош курка жўжаси етиштирилиб, аҳолига етказиб берилади. Уни жорий йилнинг декабрь ойида ишга тушириш, 30та иш ўрни яратиш мўлжалланмоқда.\nПрезидент мазкур лойиҳа ҳар бир хонадонга 100тадан жўжа тарқатиш ва оилалар даромад манбаини яратишда муҳим ўрин тутишини таъкидлади.\nДавлат раҳбари Толимаржон сув омборининг табиий ҳавзасида балиқ етиштириш лойиҳаси билан ҳам танишди.\nҚашқадарё вилоятида балиқчилик ривожланиб бормоқда. Ўтган йили вилоятда 4,4 минг тонна балиқ етиштирилди. Жорий йилда 33 балиқчилик хўжалигига 10,2 миллиард сўм кредит ажратиш ҳамда балиқ етиштириш ҳажмини 5,2 минг тоннага етказиш режалаштирилмоқда.\nДавлат раҳбари “Қарши насос станциялар каскадини қайта тиклаш - III фаза” лойиҳаси билан танишди. Ушбу лойиҳа вилоятда сув ресурсларидан самарали фойдаланишга хизмат қилиши таъкидланди.\nЛойиҳа Қарши насос станциялар каскадининг 1-6-насос станцияларининг 9 насос агрегатини янгилаш, 850 метр қувурларни янгилаш, сув келтирувчи канални лойқадан самарали тозалаш ишларини амалга оширишни кўзда тутади. Бунинг учун жами 128,934 миллион доллар маблағ сарфланади. Шунингдек, НС-1 ва НС-2 оралиғидаги каналнинг 8 километр қисмини ва каналнинг чап қирғоқ дамбасини таъмирлаш режалаштирилган.\nЛойиҳани бажариш натижасида 402 минг гектар суғориладиган майдоннинг сув таъминоти яхшиланади. Насос станцияларида ҳар йили 106,55 миллион кВт соат электр энергия тежалиб, қишлоқ хўжалигида даромадлар ошишига, пировардида ҳудудни янада тараққий эттиришга эришилади.


Дардларга дармон бўлиб\nБугунги кунда шаҳар тиббиёт тизимида 19 та даволаш-профилактика муассасаси мавжуд.\n6 та стационар муассасада бир йўла 1005 нафар беморнинг даволаниш имконияти яратилган. Ушбу муассасаларда 1271 нафар врач, 3975 нафар ўрта тиббиёт ходими, 812 нафар кичик тиббий ходим аҳолига тиббий хизмат кўрсатмоқда.\n— Шаҳар аҳолисига бирламчи тиббий санитария хизмати кўрсатиш мавжуд 11 та оилавий поликлиника зиммасида, — дейди шаҳар тиббиёт бирлашмаси бошлиғи Хуршид Ниёзов. — Айрим муассасаларда ягона электрон рўйхатга олиш ва интернет тармоғи орқали шифокор қабулига ёзилиш "Электрон поликлиника" автоматлаштирилган ахборот тизими жорий қилинган. Оилавий поликлиникаларда Ўзбекистон Республикаси Соғлиқни сақлаш вазирининг 2017 йил 18 мартдаги 112-сонли буйруғига асосан "Аҳолини тизимли ва мақсадли патронаж билан қамраб олиш бўйича 9 турдаги асосий йўналишлар" доирасида патронаж ишлари олиб борилмоқда ва мониторинг қилинмоқда.\nЎзбекистон Республикаси Президентининг 2017 йил 16 мартдаги "Шошилинч тиббий ёрдам хизматининг фаолиятини ташкил этишни янада такомиллаштириш ва моддий-техника базасини мустаҳкамлаш чора-тадбирлари тўғрисида"ги қарори асосида шаҳар тиббиёт муассасаларида амалга оширилган ишлар ибратга сазовор. Қарор асосида оилавий поликлиникаларга 13 та "Damas" русумли санитар автомашина ажратилди. Айни пайтда шаҳар аҳлига тез тиббий ёрдам учун жами 35 та бригада хизмат кўрсатмоқда.\nСамарқандда хасталикка чалинганлар асосан шаҳар шифохонасига мурожаат қилишади. Улар бунинг сабабини аҳоли ўртасида "горбольница" номи билан аталиши одат тусига кирган мазкур шифо масканида шароитларнинг яхшилиги ҳамда шифокорларнинг малакали эканлиги билан изоҳлашади. Дарвоқе, мазкур шифо масканида қўли енгил, сўзи малҳам шифокорлар кўп.\n— Аслида шифокор дардмандларнинг энг яқин одами, — дейди шифохонанинг нейрохирургия бўлими мудири Раҳматилла Бектошев. — Хасталикка чалинган инсон дардини фақат ўзининг халоскори, деб билган, унга ихлос қўйган одамигагина айтади. Беморлар ишончини қозониш осон эмас. Ҳар куни шифо истаб келувчи кўплаб беморлар билан учрашаман. Имкон қадар уларнинг дардига малҳам топишга ҳаракат қиламан. Мамалакатимиз мустақилликка эришгач тиббиётга, аҳоли саломатлигини яхшилашга жиддий эътибор қаратилди, шифохоналарда шароитлар яхшиланди. Маҳаллий кадрлар, касбга қизиқувчилар кўпайди. Уларнинг салоҳияти, билим ва кўникмалари йил сайин ошиб боряпти. Янги, замонавий тиббий асбоб-ускуналар келтирилди. Натижада нейрохирургик касалликларнинг оғир турларини ҳам ўзимизда даволаш имконияти яратилди.\nШаҳардаги биринчи болалар шифохонасида 36 нафар врач, 112 нафар ҳамшира ва 68 нафар кичик тиббий ходим болалар саломатлиги йўлида меҳнат қилмоқда.\nШифохонага яқинларини даволатишга олиб келган ота-оналар муассасадаги гўдак ёшидаги болалар бўлими фаолиятини яхши билишади. Негаки, 30 кунликдан 6 ойликкача бўлган гўдаклар даволанадиган бу бўлимга кўпчилик мурожаат қилади. Педиатрия ва нефрология бўлимларида турли ёшдаги болаларга муолажа кўрсатилади.\n— Муассасамизда учта педиатрия бўлими мавжуд, — дейди бош шифокор Тозагул Холиқова. — Улардан бирида олти ойликдан уч ёшгача бўлган гўдаклар, бошқасида 3 ёшдан 18 ёшгача бўлган бемор болалар даволанади. Ҳар икки бўлим 35 ўринли. Яна бир педиатрия бўлимида эса бир вақтнинг ўзида 30 нафар беморга хизмат кўрсатиш имконияти мавжуд. Бўлимларнинг бирига тажрибали педиатр врач Фотима Раҳмонова раҳбарлик қилади. Унинг ўз ишига ўта масъулият билан ёндашиши, фидокорлигига барча ҳамкасблари ҳавас қилишади. Муассасамизда олти ўринли реанимация ва интенсив терапия бўлими ҳам фаолият кўрсатмоқда. Шифохона таркибида даволаш диагностика хоналарининг ташкил этилгани болаларда учрайдиган айрим хасталикларга қарши курашда муҳим аҳамият касб этаяпти. Масалан, физиотерапия, даволаш физкультураси, рентген, клиник таҳлилхона, УТТ, функционал диагностика хоналаридан самарали фойдаланиш болаларда учраётган бир қанча касалликларни вақтида даволашга ёрдам бермоқда.\n— Ўзбекистон Республикаси Президентининг 2017 йил 27-28 август ва 2 сентябрь кунлари вилоятимизга ташрифлари давомида берган топшириқлари Самарқанд шаҳрини комплекс ривожлантириш, қурилиш ва ободонлаштириш ишларигагина эмас, тиббиётдаги муаммоларни бартараф этишга ҳам хизмат қилмоқда, — дейди шаҳар тиббиёт бирлашмаси раҳбари Х. Ниёзов. — Ана шу топшириқлар асосида 10-Оилавий поликлиниканинг Хишрав қўрғонидаги филиали учун 100 қатновга мўлжалланган янги бино барпо этилади. Айни пайтда умумий қиймати 1 млрд. 193,4 миллион сўм бўлган мазкур бинода "Азия дорремстрой стандарт" МЧЖ қурувчилари томонидан бунёдкорлик ишлари олиб борилмоқда.\n3-Туғуруқ комплекси биносини реконструкция қилиш Ўзбекистон Республикаси Вазирлар Маҳкамасининг қарори асосида амалга оширилмоқда. "Пардозлаш ишлари бошқармаси" МЧЖ томонидан 2 млрд. 510 миллион сўмлик қурилиш ишлари бажарилиши режалаштирилган. Ҳозиргача бинонинг томи тўлиқ ёпилди. Иситиш тизимини барпо этиш, дераза-ром ўрнатиш, пардозлаш ва пол ишлари давом этмоқда.\n6-Оилавий поликлиниканинг Фарҳод қўрғонидаги филиали биноси вилоят ҳокимининг қарорига асосан "Обод қишлоқ" дастурига киритилиб, капитал таъмирланмокда. Ушбу бинога 1 млрд. 367 миллион сўм маблағ ажратилган.\nШаҳримизда айни пайтда жами 158 та хусусий тиббиёт муассасалари фаолият кўрсатиб келяпти. Шундан, 135 таси амбулатор муассасалар бўлиб, уларнинг қуввати 1516 қатновни ташкил қилади, 23 та стационар муассасалар 282 ўринли бўлиб, шундан 54 таси стоматология йўналишидаги тиббий муассасалардир.\nСоҳа ходимлари бугунги кун талабидан келиб чиққан ҳолда фаолият олиб бориб, юқори самарадорликка эришаётганликларини алоҳида таъкидлаш жоиз.\n12.11.2018 135 № 89 Саломатлик


ИЛМСИЗ НАЖОТ ЙЎҚ ВА БЎЛМАҒАЙ… - AJINIYOZ NOMIDAGI NUKUS DAVLAT PEDAGOGIKA INSTITUTI\nШу ўринда буюк аждодимиз Имом ал Бухорий бобомизнинг «Илмсиз нажот йўқ ва бўлмағай», деган фикрлари кўз олдимизда гавдаланади. Нега??? Бир ўйлаб кўринг! Кийган кийимимиз – илмдан, еган овқатимиз – илмдан, автомашина, самолёт, поезд, осмонўпар бинолар – илмдан, фазилатларимиз – илмдан. Ҳозир шу сўзларни ўқитаётган интернет ҳам – илмдан… Бугунги кунда дунёнинг 70 дан зиёд давлатларда олимлар илмий лабораторияларда коронавирусга қарши янги дорилар ишлаб чиқиш билан банд. Ишонаман, инсоният тез орада бу балодан ҳам албатта нажот топади. Шунда бу ҳам – илмдан бўлади.